Эрон инсонпарварлик ёрдамининг Кобул аҳолиси орасида тақсимланди - Parstoday\nЭрон инсонпарварлик ёрдамининг Кобул аҳолиси орасида тақсимланди\nЯнвар 09, 2022 13:28 Asia/Tashkent\nЭрон Ислом Жумҳуриятининг ўн тўртинчи юборилган инсонпарварлик ёрдами Афғонистон пойтахти Кобулда муҳтожларга тарқатилди. Бир қоп ун, ёғ ва бир қоп гуручдан иборат бу саватлар мингдан ортиқ хонадонга совға қилинди.\nАввалги жўнатмаларда Афғонистон халқига озиқ-овқат, кийим-кечак, дори-дармон ва тиббий асбоб-ускуналар билан бир қаторда ҳадя қилинган. Қирқ йилдан ортиқ вақт мобайнида Эрон Ислом Жумҳурияти ҳамиша Афғонистон халқининг ёнида бўлиб, барча қийинчиликларга қарши туриб уни қўллаб-қувватлади.\nУч миллиондан ортиқ афғон қочқинларини кутиб олиш ва шаҳарларда халқ билан яшаш, мамлакат ичида афғон халқига турли ёрдамлар кўрсатиш Эрон Ислом Жумҳурияти ҳукумати ва халқини Афғонистоннинг энг яхши қўшниларидан бирига айлантирган хизматларидан биридир.\nҲозир ҳам Қўшма Штатлар афғон халқининг мол-мулкини тўсиб қўйганига қарамай, Эрон ҳамон бу тарихий босқич ва ўтиш даврини босиб ўтиш учун бу мамлакат халқи билан қатъийдир.\nБу борада сиёсий масалалар бўйича афғон эксперти Муҳаммад Эҳсоний шундай дейди:Совуқ фасл бошланиши билан афғон халқига гуманитар ёрдам ваъда қилган давлатлар ўз ваъдаларида турмади. Кобул ва бошқа вилоятлардаги аксарият хонадонлар муаммоларга дуч келишда давом этмоқда.\nЭрон Ислом Жумҳурияти ўзининг улкан иқтисодий ва энергия салоҳиятини ҳисобга олган ҳолда минтақа эҳтиёжларини қондириш, тинчлик ва хавфсизликни ўрнатишга кўмаклашишга доимо тайёр эканлигини эълон қилган. Аммо Афғонистоннинг қочоқ президенти Муҳаммад Ашраф Ғани маъмурияти даврида АҚШ билан муносабатлари яхши бўлгани учун Эрондан нефт ва газ сотиб олишни истамаган. Аммо энди Толибон ўзини хорижликлардан мустақил деб ҳисоблагани учун Эрондан нефт ва газ импорт қилиш ҳаракатларини бошлаб юборди. Афғонистондаги Толибон ҳукумати раҳбари ўринбосари Абдуссалом Ҳанафий идорасига кўра, ушбу гуруҳнинг иқтисодий комиссияси Эрондан нефт ва газ сотиб олиш масаласини ўрганиб чиққан.\nЭрондаги нефт-кимё, нефт ва газ бўйича эксперт ва расмийлардан бири Ҳамид Ҳусайний бу борада шундай дейди:\nЭрон Ислом Жумҳурияти Толибон сўровига кўра Афғонистонга ёқилғи жўнатишни қайтадан бошлади ва бу тўсиқлар олиб ташланганидан кейин алоқаларни ривожлантириш мумкин.\nҲар ҳолда, икки қўшни давлат сифатида Эрон ва Афғонистон ўртасидаги муносабатларда мавжуд бўлган муҳим имкониятлардан бири бу чегара бозорларининг фаоллашиши бўлиб, бу нафақат минтақанинг иқтисодий фаровонлиги ва ривожланишига олиб келади. Балки, чегара ҳудудларида иш ўринлари яратиш орқали контрабанданинг барча кўринишларининг олдини олади. Экстремистик ва террористик гуруҳлар ишсизлик имкониятидан фойдаланиб, ўз кишиларини ёллаш учун ҳаракат қилаётганини инобатга олсак, Толибон ҳам ҳисоблайдиган чегара бозорларини фаоллаштириш минтақада мустаҳкам тинчлик ва хавфсизликни ўрнатишга ёрдам беради.\nТуркманистон ва Толибон расмийлари қўшма иқтисодй лойиҳаларни ижро этишни таъкидлади


Филиппин БМТдан чиқиш билан таҳдид қилди\n10:52 / 21.08.2016\nФилиппин президенти Родриго Дутерте маълум қилдики, мамлакат БМТ аъзолигидан чиқиши мумкин. Рейтер агентлиги хабарига кўра, бунга ташкилот томонидан Филиппин полицияси наркотиклар савдосига қарши рейдларда қотилликларга йўл қўйишда айблагани сабаб бўлган.\n20 август куни БМТ Филиппин ҳукуматини инсон ҳуқуқларига қарши усуллари учун қоралаганди ва тартибсиз равишда қотилликлар содир этишни бас қилишга чақирганди. Ташкилот иддаосига кўра, Филиппинда жиноятда гумонланувчилар суд-сўроқсиз отиб ташланмоқда.\nДуэрте бу ўлимлар полиция фаолияти билан боғлиқ эмаслигини айтиб, БМТни диққат билан текширувлар ўтказишга чақирган. Президент ташкилотни ва унинг аъзоларини, хусусан Филиппиннинг яқин иттифоқчиси ҳисобланмиш АҚШни айблаб, БМТ ўз вазифаларини бажармаётганини таъкидлаган.\n"Сизни камситишни истамайман. Лекин эҳтимол биз БМТ билан хайрлашишимизга тўғри келар. Биз нега бу аҳмоқларни тинглашга мажбур бўлишимиз керак?", — деган у телемурожаат вақтида.\nДуэрте Хитой ва бошқа йирик давлатлар билан бошқа муқобил ташкилот тузиш эҳтимоли ҳақида гапирган.\nРодриго Дутерте гиёҳвандик муаммосига қарши катта кураш бошлаган. Агентликнинг қайд этишича, унинг президентлиги даврида наркотиклар савдосига алоқадор 900 киши ўлдирилган.\nФилиппин БМТ Дутерте


ШОГИРДЛАРИМ - ФАХРИМ » Bulung‘ur hayoti газетаси\nGazeta: admin Қўйилган сана: 30-09-2019, 23:49 Рукун: Янгиликлар / ТУМАН ХАЁТИ Кўрилди 785\n- Дастлаб ўзим ҳам шогирд бўлганман. Ўтган асрнинг 1980-йилларида тажрибали мураббий-устозларим Жамол Бараташвили, Валодя Ражниковлардан юнон-рум курашининг ўзига хос сирларини қунт ва ҳавас билан ўргандим. У пайтларда бугунгидай қулай шароитлар йўқ эди. Ҳозирги ёшларга ҳавасим келади. Катта, кенг ва ёруғ замонавий спорт залларида машқ қилишнинг гашти бўлакча-да. Шунга қарамасдан меҳрибон мураббийларим тарбияси туфайли икки карра Ўзбекистон чемпиони бўлдим. Кўплаб халқаро мусобақаларда иштирок этиб, спорт устаси бўлдим. Менинг муваффақиятларимдан устозларим ниҳоятда хурсанд бўлишганди ўшанда...\n- 1990 йилдан бошлаб ўзим ҳам мураббий сифатида иш бошладим. Ўтган давр мобайнида юзлаб шогирдларим вилоят, мамлакат ва жаҳон биринчилиги ҳамда халқаро мусобақаларда, шунингдек Олимпия ўйинларида туманимиз шарафини муносиб ҳимоя қилдилар.\nАйни пайтда Олимпия ўйинлари иштирокчиси Мўминжон Абдуллаев, халқаро турнирлар ғолиби, Ўзбекистон чемпионилари Абдумўмин Мамиров, Миржалол Ўрозалиев, Дилшодбек Умматов, Шоҳжаҳон Маҳмудов, Шуҳрат Исрофилов, Жамшиджон Усанов, Миржаҳон Саъдинов, Комил Эркинов, Жавоҳир Қўлдошев, Шоҳзамон Қўлдошев, Отабек Нарзиқулов, Музаффар Эшмаматов, Жавоҳир Собиров, Музаффар Нуруллаев каби шогирдларим билан ҳақли равишда фахрланаман.\n- Иш тажрибам туман ва вилоят бўйича оммалаштирилган. Шу сабабдан спорт мутассаддилари менга ишониб, юнон-рум кураши бўйича вилоят ва Республика миқёсида ўтказилаётган мусобақаларда ҳакамлик қилишни топширишган. Бу ишончни сидқидилдан оқлаб келаяпман. Келгусида шогирдларим жаҳон бўйлаб бепоён юртимиз байроғини ҳилпиратиб юришлари учун бор кучимни аямайман.\nюнон-рум кураши бўйича туман\nбош мураббийи, “Шуҳрат ” медали соҳиби.\nЁШ БОКСЧИЛАРИМИЗ ЮТУҒИ


Чет элда доимий яшаётган ўзбекистонлик консуллик ҳисобига турмаса ватандошликдан маҳрум этилади\n25 июн 2022, Тошкент вақти: 12:27\nБундан буён чет элда доимий яшовчи ўзбекистонлик уч йил мобайнида узрли сабабларсиз консуллик ҳисобига турмаган бўлса Ўзбекистон ватандошлигидан маҳрум этилади.\n“Ўзбекистон Республикасининг фуқаролиги билан боғлиқ масалаларни кўриб чиқиш тартиби тўғрисидаги низом”га президент фармони билан киритилган ўзгаришларда шу ҳақда гап боради.\nЯнги ўзгартишларга мувофиқ чет элда ҳарбий хизмат ўтаган, хориж давлатлардаги кучишлатар тузилмалардан бирига ишга кирган, ватандошликни ёлғон маълумотлар ёки сохта ҳужжатлар тақдим этиш натижасида олган, тинчлик ва хавфсизликка қарши жиноятлар содир этиш орқали жамият ва давлат манфаатларига жиддий зарар етказган шахслар ҳам Ўзбекистон ватандошлигидан маҳрум этилади.\nЎзбекистон ватандошлиги президент фармони чиққан кундан бошлаб йўқотилади.\nТошкент ҳокимияти Қўйлиқ бозори бузилиши тўғрисидаги хабарларни рад этди\nТошкент шаҳар ҳокимияти матбуотда ва ижтимоий тармоқларда Қўйлиқ бозори бузилиши тўғрисида пайдо бўлган хабарларни рад этди.\n“Қўйлиқ деҳкон бозорининг тўлиқ ҳудуди давлат ва жамият эҳтиёжлари учун олиб қўйилиши кўзда тутилмаган. Асосий кириш жойи олдидаги автотураргоҳ ҳудудининг бир қисми ва бир нечта вақтинча савдо қурилмаларининг ўрни қурилиш жараёнига жалб этилади. Бунда, асосий бино ва савдо расталарининг аксарияти ўз жойида қолади. Лойиҳага кўра, жалб этиладиган ҳудуднинг умумий майдони 10 минг кв.метр атрофида бўлади.\nҚўйлиқ буюм бозори ҳам тўлиқ олиб қўйилмайди. Бу ерда ҳам автотураргоҳ ҳудуди ва бир нечта вақтинча қурилмаларнинг ўрни ишларга жалб этилиб, улар учун компенсация маблағлари тўлаб берилади. Буюм бозорининг ҳам асосий павильони ўз жойида қолади. Автотураргоҳ ҳудуди билан бирга ишларга жалб этиладиган умумий майдон 6,3 минг кв.метрни ташкил этади”, дейилади расмий билдирувда.\nАввалроқ Озодлик радиоси Тошкент шаҳар ҳокими Жаҳонгир Ортиқхўжаев 22 июнь куни “Ер участкасини давлат ва жамоат эҳтиёжлари учун олиб қўйилишига рухсат бериш тўғрисида”ги қарорни имзолагани тўғрисида хабар берган эди.\nМазкур қарорнинг иккинчи бандида “Тошкент шаҳар, Бектемир тумани, Тошкент автомобиль ҳалқа йўли бўйлаб жойлашган TRIUMVIRAT-QURILISH” МЧЖ ва “QO`YLIQ DEHQON BOZORI” ОАЖ кўчмас мулк объектларига ўрнатилган тартибда компенсация берилганидан сўнг, давлат ва жамоат эҳтиёжлари учун олиб қўйилишига рухсат берилсин”, дейилади.\nҚарорда Қўйлиқ бозорининг 52 983 квадрат метр майдони компенсация бериладиган ҳудуд сифатида қайд этилган.\nАммо Тошкент ҳокимияти матбуот хизматининг билдиришича “ОАВда келтирилаётган жадвал фақатгина объектлар ҳақидаги умумий маълумотни акс эттирган бўлиб, улар бузилишидан далолат бермайди”.\nМарказий банк: Ўзбекистон ташқи қарзи 2013 йилдан бери илк маротаба камайди\nМарказий банк 2022 йилнинг 1 – чораги нисбатида эълон қилган навбатдаги ҳисоботида 2022 йил бошидан бери Ўзбекистоннинг ташқи қарзи 1,8 фоизга қисқарганини билдирди. Пул миқдорида бу кўрсаткич 721,5 миллион долларни ташкил қилади.\nҲисоботда таъкидланишича, 2021 йилда Ўзбекистон умумий ташқи қарзи 39 миллиард 600 миллион доллар бўлган. Жорий йил 1 апрелида эса ташқи қарз 38 миллиард 845 миллионни ташкил қилди.\nУмумий ташқи қарзнинг 23 миллиард 400 минг доллари давлат ҳиссасига, 15,5 миллиард долларга яқини эса хусусий сектор ҳиссасига тўғри келади.\nМарказий банк Ўзбекистон ташқи қарзи 2013 йилдан бери илк маротаба камайганини қайд этар экан, буни қуйидагича изоҳлади: “Биринчи чоракда жаҳондаги нобарқарор геосиёсий вазият давлат ва хусусий секторнинг қарзларни жалб қилишини, шунингдек, асосий қарз бўйича тўловларни секинлаштирди ва бу ҳолат ташқи қарз қолдиқларида акс этди”.\nМасалан, давлат биринчи чоракда 281 миллион доллар қарз олган, бу эса ўтган йилнинг шу давридаги кўрсаткичдан 68 миллион долларга оздир. Банкларнинг қарз олиши эса 2021 йилнинг 1 чорагига нисбатан 518 миллион долларга камайган.\nХусусий сектор 1,2 миллиард доллар қарз олган. Бу қарзнинг 389 миллиони банк, 217 миллиони тоғ-кон саноати, 171 миллион доллари нефтгаз ва энергетика саноати, 455 миллиони эса бошқа соҳалар ҳиссасига тўғри келган.\nЖорий йилнинг уч ойи ичида давлат асосий қарзи бўйича 252 миллион доллар, фоизлар бўйича 127 миллион доллар тўлади.\nХусусий сектор эса асосий қарз бўйича кредиторларга 1 миллиард доллар, фоизлар бўйича 110 миллион доллар тўлаб берган.\nТошкент шаҳар ҳокими Қўйлиқ бозорини бузиш тўғрисидаги қарорни имзолади (ВИДЕО)\nТошкентдаги бозорлардан бири.\nТошкент шаҳар ҳокими Жаҳонгир Ортиқхўжаев 22 июнь куни “Ер участкасини давлат ва жамоат эҳтиёжлари учун олиб қўйилишига рухсат бериш тўғрисида”ги қарорни имзолади. Қарорга асосан Қўйлиқ бозори жойлашган ҳудуд “Тошкент ҳалқа автомобил йўлидан кириш ва чиқиш имконини берувчи қўшимча йўл ўтказгичлар қурилиши” учун олинади.\nМазкур ҳудуддаги “олиб қўйилиши режалаштирилган кўчмас мулк объектларига белгиланган тартибда товон пули берилади”.\nҚарорда қўшимча йўл ўтказгичлар қурилиши таклифини ҳукуматга шаҳар ҳокимлиги ҳамда Транспорт ва Қурилиш вазирликлари киритгани, Вазирлар Маҳкамаси 2021 йил 12 июлдаги 387-м-сонли махсус фармойиши билан бу таклифни маъқуллагани таъкидланган.\nҚарорда бузилиш ва қурилиш ишлари қачондан бошланиши, бу ишларни қайси ширкат олиб бориши тўғрисидаги маълумотлар қайд этилган эмас.\nОзодлик радиоси Қўйлиқ бозори Ўртачирчиққа қўчирилиши режалаштирилаётгани, аммо бу иш қачон амалга оширилиши номаълум бўлиб қолаётгани тўғрисида 2018 йилнинг 27 апрелида хабар берган эди.\n2021 йилнинг 9 декабрида эса Қўйлиқ бозорининг бошқа жойга кўчирилишидан норози бўлган юздан ортиқ одам автомобил йўлини тўсиб қўйганди. Ўшанда Қўйлиқ бозоридаги савдо фаолияти 2021 йилнинг 31 декабригача бутунлай тугатилиши, 1 январдан Food city савдо мажмуасига тўла кўчиш режалангани билдирилганди. Йўл тўсган савдогарлардан 5 нафари маъмурий қамоққа олинганди.\nКиритиш (Embed) Улашиш\nЖаҳонгир Ортиқхўжаев “Қўйлиқ” бозорини кўчирмоқда. Бозорчилар норози\nКоддан алмашув буферингизга нусха кўчирилди.\nКенглиги px Баландлик px\nURL-манзилдан алмашув буферингизга нусха кўчирилди\nАйни дамда медиа-манба мавжуд эмас\n240p | 37,1MB\n360p | 51,4MB\n480p | 78,3MB\n720p | 275,5MB\n1080p | 232,1MB\nССВ Қашқадарёда икки боланинг “номаълум” хасталикдан вафот этганига оид ҳолатни ўрганмоқда\nИжтимоий тармоқларнинг ўзбек сегмантида Қашқадарё вилоятининг Ғузор туманида икки бола “номаълум” хасталикдан вафот этгани тўғрисида хабарлар тарқалди.\nМаълумотларга кўра, 20 июнь куни мазкур туманда 4 яшар бола жон берган, орадан уч кун ўтгач эса ўша оилага мансуб 6 ёшли қиз вафот этган. Хабарларда врачлар уларга ташхис қўёлмагани айтилган.\nБунга муносабат билдирган Соғлиқни сақлаш вазирлиги матбуот хизмати 23 июнь куни мазкур ҳолатни ўрганиш ва вазиятга аниқлик киритиш мақсадида вазирлик томонидан малакали профессор-шифокорлардан иборат маxсус тиббий бригада тузилиб, зудлик билан Ғузор туманига юборилгани ҳақида маълум қилди.\nҒузордаги ҳолат вазирлик назоратига олингани урғуланган хабарномада ССВ вакиллари “ўрганиш натижалари ҳақида батафсил маълумот бериш”ни ваъда қилишган.\nАфғонистонга гуманитар ёрдам учун ташкил этилган Термиз логистика марказига халқаро хаб мақоми берилди\nАфғонистонга Термиз орқали гуманитар ёрдам юк машиналарида етказилади. Бирлашган Миллатлар ташкилотининг Қочқинлар бўйича Олий комиссарлиги фотоси.\nПрезидент Шавкат Мирзиёев Афғонистонга гуманитар ёрдам жўнатиш учун ташкил этилган Termez Cargo Center`га халқаро кўп функцияли транспорт-логистика хаби мақомини бериш тўғрисидаги қарорни имзолади.\n21 июнь куни имзоланган ПҚ-288-сонли қарорга асосан Termez Cargo Center нафақат Афғонистонга, балки халқаро миқёсда гуманитар ёрдам кўрсатиш бўйича халқаро хабга айлантирилди.\nХалқаро хабдан фойдаланувчи халқаро ташкилотлар ва хорижий давлатлар вакилларига инсонпарварлик ёрдамини кўрсатиш учун зарур шарт-шароитлар яратилади.\nХалқаро хаб ҳудудида божхона, солиқ, фитосанитария, ветеринария, транспорт, банк хизматлари, сертификатлаштириш хизматлари, валюта айирбошлаш, мобил алоқа, тиббий ва меҳмонхона хизматлари, автотранспорт воситаларига техник хизмат кўрсатиш ва бошқа хизматларни “бир дарча” тамойили асосида, шунингдек, интерактив шаклда кўрсатиш жорий этилади.\nБирлашган Миллатлар Ташкилоти 2021 йилнинг октябрида Афғонистонга гуманитар ёрдамни Термиз орқали етказиб бериш қарорини қабул қилгани хабар қилинганди. Шундан сўнг октябрь ойининг охирларида Термизга БМТ учта самолётда инсонпарварлик ёрдамини етказган, аммо Толибон ҳукумати бу юкни Афғонистонга олиб ўтишга рухсат бермаган.\nФақат 2021 йилнинг 15 декабрь куни Толибон ҳукумати рухсати билан Термиз орқали иккита юк машинасида Афғонистоннинг Мозори Шариф шаҳрига илк гуманитар ёрдам жўнатилган.\nМазкур марказ орқали Афғонистонга яна гуманитар ёрдам жўнатилгани тўғрисида бошқа маълумотлар очиқ манбаларда мавжуд эмас.\n22 июнь куни Ўзбекистон Ташқи ишлар вазирлиги Афғонистондаги зилзила оқибатларини бартараф этиш йўналишида Толибон ҳукуматига кўмак беришга тайёрлиги тўғрисида баёнот берди.\nАфғонистон шарқидаги Пактика ва Хўст вилоятларида 22 июнга ўтар кечаси юз берган зилзилада, Толибон ҳукумати вакиллари маълумотига кўра, камида 920 киши нобуд бўлган, йўқ деганда 600 киши тан жароҳати олгани ҳақида Озодлик аввалроқ хабар қилган эди.\nСурхондарё вилоят ҳокимиятидаги йиғилишда коррупцияда гумонланган 8 киши қўлга олинди\nСурхондарё вилоят ҳокимиятида ўтказилган бюджет маблағларининг талон-торож қилиниши, суиистеъмолчилик ва коррупция ҳолатларига барҳам бериш ҳамда мансабдор шахсларнинг масъулиятини янада оширишга қаратилган йиғилиш пайтида 8 нафар давлат хизматчиси ДХХ томонидан қўлга олинди. Бу ҳада ЎзА хабар берди.\nРасман билдирилишича, қўлга олинганлардан 1 нафари банк ходими, 7 нафари эса турли давлат ташкилотлари ходимларидир.\nЎзА қамоққа олинганлар тўғрисида қуйидагича маълумот берган:\n“Жорий йил май ойида «Сурхондарёдонмаҳсулотлари» АЖга қарашли «Алпомиш» ун тегирмони собиқ раҳбари Д.А. ва омбор мудири Ф.А. қиймати 12 млрд. 87 млн. сўм бўлган 2 минг 884 тонна дон маҳсулотини талон-торож қилгани аниқланди.\nТергов ҳаракатлари давомида Д.А. ўзи томонидан талон-торож қилинган 616 тонна дон маҳсулоти учун етказилган зарарни, яъни 2 млрд. 607 млн. сўмни тўлиқ қоплагани учун унга нисбатан қўлланилган «қамоқ» эҳтиёт чораси «гаров»га ўзгартирилган.\nШунингдек, мазкур жиноят иши доирасида «Музработ дон қабул қилиш шохобчаси» собиқ мудири О.И. «Алпомиш» ун тегирмони собиқ раҳбари Ё.О.лар катта миқдордаги дон маҳсулотларини талон-торож қилгани аниқланган. Натижада уларга нисбатан ҳам «қамоқ» эҳтиёт чораси қўлланилган.\nБундан ташқари, ун тегирмони собиқ раҳбари (Ё.О)нинг қиймати 4 млрд. 886 млн. сўмлик 1 минг 166 тонна дон маҳсулотини талон-торож қилгани аниқланди. Тергов жараёнида собиқ раҳбарга тегишли бўлган қиймати 5 млрд. 400 млн. сўмлик кўчмас мулк объектлари хатловга олинган. Шу сабабли унга нисбатан қўлланилган «қамоқ» эҳтиёт чораси ҳам «гаров»га ўзгартирилди.\nШунингдек, омбор мудири Ф.А. ҳамда тегирмон катта таҳлилчиси Х.Ж.лар томонидан жиноий йўл билан топилган 2 та «Жентра» русумли енгил автомашина ҳам тегишли тартибда хатланди.\nЯна бир ҳолат: 2021 йилда Шўрчи туманидаги “Shurchi Indenim Klaster” МЧЖ тасарруфидаги 1376 гектар пахта майдонига томчилатиб суғориш технологиясини жорий қилиш режалаштирилган. Амалда технология 142,7 гектар майдонда барпо этилиб, пудратчи “Agro new drip” МЧЖ томонидан ишлар тўлиқ якунига етказилмаган. Ҳисоботларда эса ишларнинг тўлиқ бажарилгани кўрсатилган. Бу эса катта миқдордаги субсидия маблағларининг ажратилишига сабаб бўлган.\nЎрганишлар давомида «Аму-Сурхон» ирригация тизимлари ҳавза бошқармаси бошлиғи Т.А. ва ушбу бошқармада фаолият юритиб келаётган айрим масъул шахслар давлат бюджетидан субсидия маблағлари ажратилиши ҳақидаги имкониятдан қасддан фойдаланиб, юқоридаги 142,7 гектар майдондан ташқари, қўшимча 993 гектарда томчилатиб суғориш технологияси жорий этилгани ҳақида сохта ҳужжатлар тузган”.\nОқибатда “Shurchi Indenim Klaster” МЧЖга 6 млрд. 747 млн. 640 минг сўм миқдоридаги субсидия маблағлари асоссиз ажратилган ва иқтисодиётга катта миқдорда зарар келтирилган. Мазкур ҳолат юзасидан Т.А.га гумонланувчи сифатида «қамоқ» эҳтиёт чораси қўлланилди.\nҲозирда эса “Shurchi Indenim Klaster” МЧЖ масъул шахслари томонидан келтирилган 6 млрд. 747 млн. 640 минг сўмлик зарарнинг давлат фойдасига ундирилиши таъминланди. Шу муносабат билан унга нисбатан қўлланилган «қамоқ» эҳтиёт чораси «гаров»га ўзгартирилди".\nТИВ Ўзбекистон зилзиладан жабр кўрган афғон халқига ёрдам кўрсатишга тайёрлигини билдирди\nПактика вилоятида вайрон бўлган уйлар, 2022 йил 22 июни\nАфғонистоннинг Пактика ва Хўст вилоятларида рўй берган зилзила оқибатида кўплаб инсон қурбон бўлгани ва жароҳатлангани, шунингдек, жиддий вайронгарчиликлар келиб чиққанига оид хабарлар Ўзбекистонда чуқур қайғу билан қабул қилинган. Бу ҳақда Ўзбекистон Ташқи ишлар вазирлиги томонидан 22 июнь куни тарқатилган баёнотда айтилган.\nТИВ қўшни мамлакатдаги табиий офат чоғида ҳалок бўлганларнинг оилаларига ҳамдардлик билдирган.\n“Ўзбекистон ҳукумати табиий офатнинг фожиали оқибатларини имкон қадар тез бартараф этишда биродар Афғонистон халқига ҳар томонлама ёрдам кўрсатишга тайёр”, дейилган ТИВ баёнотида.\nБоёвут қишлоқ хўжалик бўлими етакчи мутахассиси иш хонасида ўзини осиб қўйди\nСирдарё вилоят прокуратураси Боёвут туман қишлоқ хўжалиги бўлими етакчи мутахассиси Т. Б., иш кабинетида осилган ҳолда топилгани тўғрисида ижтимоий тармоқларда тарқалган хабарларни тасдиқлади.\nВилоят прокуратурасининг 22 июнда хабар беришича, воқеа 13 июнь куни бўлган. Т.Б.,нинг жасади қишлоқ хўжалиги бўлими маъмурий биносининг иккинчи қаватидаги бўш хонада топилган. Прокуратуранинг билдиришича, у “иши билан боғлиқ бўлмаган ва ҳозирда аниқлик киритилаётган шахсий муаммолари сабабли ўзини хона эшигининг тўсинига сиртмоқ билан бўйин қисмидан осиб, ўз жонига қасд қилган”.\nМазкур ҳолат юзасидан Боёвут туман прокуратураси томонидан терговга қадар суриштирув ишлари олиб борилмоқда.\nАввалроқ ижтимоий тармоқларда Боёвут туман қишлоқ хўжалиги бўлими етакчи мутахассиси Т.Б.,нинг ўз жонига қасд қилишишига онлайн қимор ўйинларида катта миқдорда пул ютқазиб қўйгани сабаб бўлган, деган таҳминлар илгари сурилган эди.\nБундан аввал Ўзбекистон маҳаллий матбуотида Ўзбекистон ёшлари орасида онлайн қиморга муккасидан кетганлар тобора кўпайиб бораётгани тўғрисидаги мақолалар пайдо бўлган эди.\nМақолаларда қиморда катта пул ютқазиш оқибатидаидан ўз жонига қасд қилиш ҳолатлари кузатилаётгани ҳам таъкидланган. Жумладан, Фарғона давлат университети ўқитувчиси, 30 ёшли Р.Б., онлайн қиморда ютқазгач, ўз жонига қасд қилган.\nРасман: Тўпаланг ГЭСдаги аварияга модернизация жараёнидаги сув қувури шикастланиши сабаб бўлди\nТўпаланг ГЭСдаги аварияга модернизация жараёнида босимли сув қувурига ўрнатилган вақтинчалик тиқиннинг шикастланиши сабаб бўлгани тўғрисида Энергетика вазирлиги 22 июнь куни маълум қилди.\nРасман билдирилишича, тиқиннинг шикастланиши оқибатида сониясига 40 куб метр сув сизиб чиққан. “Таъкидлаш керакки, дарёнинг сув ўтказиш қобилияти сониясига 600 куб метрни ташкил этади. Сув сизиб чиқиш вақтида сув сарфи сониясига 160 кубометргача кўтарилган”,-дейилади билдирувда.\nВазирлик ҳозирда босимли қувурдан сув сизиб чиқиш тўхтатилганини, бу ҳолат тўғон ҳолатига ҳеч қандай таъсир қилмаганини ва Тўпаланг сув омбори тўғонига шикаст етмаганини ҳам таъкидлади.\n“Ўзбекгидроэнерго” ширкати бошқаруви раиси Абдуғани Сангинов ҳодиса сабабларини ўрганиш мақсадида воқеа жойига етиб борган.\nФавқулодда вазиятлар вазирлиги 22 июнь куни маҳаллий вақт билан соат 08:14 ларда Сурхондарё вилояти ҳудудида жойлашган Тўпаланг сув омборидан чиқаётган сув ҳажми кескин кўтарилгани ҳақида хабар берган эди. Вазирлик чиқаётган сув ҳажми кескин кўтарилишига нима сабаб бўлганини очиқлаган эмас.\n“Сув омборининг мустаҳкамлигига зиён етмаган, айни вақтда чиқарилаётган сув ҳажмини камайтириш ишлари олиб борилмоқда”, дейилган вазирлик билдирувида.\nАввалроқ ижтимоий тармоқларда Тўпаланг сув омборида қурилган тўғон сув қўйиб юборгани, чор-атрофни сув босганига оид хабарлар тарқалган эди.\n2020 йилнинг 1 май куни Сардоба сув омбори тўғонининг бузилиши оқибатида Сирдарё вилоятининг Сардоба, Оқолтин ва Мирзаобод туманларида тошқин юзага келган, расмий маълумотларга кўра, бунинг натижасида 2 570 та уй-ҳовли, 76 та кўп қаватли уй яроқсиз ҳолга келган, 1781 ҳовли, 52 та кўп қаватли турар жой қисман зарарланган эди.\nФВВ: Тўпаланг сув омборининг мустаҳкамлигига зиён етган эмас\n22 июнь куни маҳаллий вақт билан соат 08:14 ларда Сурхондарё вилояти ҳудудида жойлашган Тўпаланг сув омборидан чиқаётган сув ҳажми кескин кўтарилган. Бу ҳақда Фавқулодда вазиятлар вазирлиги матбуот хизмати маълумот тарқатди. ФВВ чиқаётган сув ҳажми кескин кўтарилишига нима сабаб бўлганини очиқлаган эмас.\nВазирлик қайдича, Тўпаланг ГЭС сув омбор лойиҳаси қуввати 400 миллион метр куб, амалда 378,87 миллион метр кубни ташкил этмоқда. Бу ерда сув ташлаш режага кўра секундига 70 м. кубни ташкил қилиши керак, бироқ чоршанба тонгида сув омборидан сониясига 110 м. куб сув чиқа бошлаган.\n“Сув омборининг мустаҳкамлигига зиён етмаган, айни вақтда чиқарилаётган сув ҳажмини камайтириш ишлари олиб борилмоқда”, дейилган ФВВ хабарномасида.\nUNICEF Ўзбекистонда аёллар ва болаларга нисбатан зўравонликлардан ташвиш билдирди\nЎзбекистондаги зўравонлик ҳолатларидан бири.\nИжтимоий тармоқларда Ўзбекистонда аёллар ва болаларга нисбатан зўравонлик ҳолатлари акс этган қатор видеолар тарқалгани ортидан UNICEF хавотир билдирди. Ташкилот баёнотида айтилишича, айрим ҳодисалар, жумладан, гўдаклар билан боғлиқ бўлганлари, жамоатчилик кўз ўнгида ва кузатувчилар иштирокида содир бўлаётгани алоҳида ташвиш уйғотмоқда.\n“Аёллар ва болалар, айниқса қизлар, ҳар куни зўравонликдан азият чекмоқда ва бунга, афсуски, мақбул, нормал, йўл қўйиш мумкин бўлган ҳолат ва “оиланинг иши” деб қаралади. Зўравонлик ҳолатларининг олдини олиш мумкин. Зўравонликка барҳам беришда ҳар кимнинг ўрни бор. Одамларнинг зўравонликка муносабатини ўзгартириш, жазосиз қолишига чек қўйиш, ижобий тажриба меъёрлари ва амалиётини тарғиб қилиш, жабрланганларга малакали ёрдам кўрсатиш зарур”, - деди UNICEFнинг Ўзбекистондаги ваколатхонаси раҳбари Минур Мамедзаде.\nТашкилотнинг таъкидлашича, жаҳонда ҳар тўрт боладан бири зўравонликка дучор бўлади ва ҳар беш боладан бири зўравонликнинг турли шакллари туфайли вафот этади.\nUNICEF баёнотида айтилишича, айни пайтда ташкилот Вазирлар Маҳкамаси Таълим ва соғлиқни сақлаш котибиятининг Болаларни ҳимоя қилиш бўйича янги сектори, Болалар масалалари бўйича миллий комиссия ва Болалар омбудсмани билан ҳамкорликда болаларга нисбатан зўравонликни аниқлаш ва уларга жавоб бериш бўйича стандарт процедураларни ишлаб чиқмоқда.\nЎзбекистонда аёллар ва болаларга нисбатан зўравонлик ҳолатлари жамиятнинг асосий қатлами томонидан “одатий ҳолат” сифатида қабул қилинаётгани халқаро ташкилотларнинг ташвишларига сабаб бўлиб келади.\nБиргина июнь ойининг биринчи ярмида ижтимоий тармоқларда камида учта зўравонлик ҳолати -куёвнинг никоҳ кечаси келиннинг бошига мушт туширгани, она-бола бир аёлни самосуд қилаётгани ва гўдак боласини калтаклаётган аёл акс этган видеолар тарқалган. Бу видеоларда зўравонлик ҳолатлари кўплаб гувоҳлар олдида амалга оширилганини кўриш мумкин. Лекин улардан бирортаси бу зўравонликни тўхтатишга ҳаракат қилмаган.\nСўнгги 30 йил ичида илк йўловчи поезд Душанбедан Тошкентга келди\nДушанбе шаҳридан “Тошкент-Марказий” темир йўл вокзалига 30 йил ичида биринчи марта йўловчи поезд етиб келди, деб хабар берди 21 июнь куни “Ўзбекистон темир йўллари” ширкати.\nХабарда таъкидланишича, мазкур поездни кутиб олиш учун тантанали тадбир ўтказилган. Ширкат биринчи рейс йўловчиларини кутиб олиш маросими ва бошқа тафсилотлар тўғрисида кейинроқ маълумот берилишини билдирди.\nТожикистон президенти Эмомали Раҳмон 2 июнь куни Тошкентга расмий сафар билан келган эди. Мазкур сафар доирасида икки давлат президентлари Тошкент-Душанбе-Тошкент йўналишидаги поезд қатновини йўлга қўйишни келишиб олишганди.\n“Ўзбекистон темир йўллари” ширкатининг билдиришича, поезд ҳар душанба куни Душанбедан йўлга чиқади ва сешанба куни Тошкентга етиб келади. Тошкентдан ҳафтанинг ҳар сешанба куни жўнаб кетиб, чоршанба куни етиб Душанбега боради. Икки шаҳар орасидаги масофа 916 километрга тенг. Поезд бу масофани 21 соатда босиб ўтади.\nДХХ чегарада топилган учта туннель ҳақида Қирғизистонга Ўзбекистон томони хабар берганини иддао қилди\nҚирғизистоннинг Қорасув туманида шу йил май ойида топилган туннелнинг кириш қисми\nЎзбек-қирғиз чегарасида топилган учта туннель ҳақида Қирғизистон ҳуқуқ-тартибот идораларига Ўзбекистон расмийлари маълумот берганлар. Бу ҳақда Давлат хавфсизлик хизмати томонидан тарқатилган хабарномада айтилган.\nҚайд этилишича, Ўзбекистон томони чегарада аниқланган учта ерости йўли ҳақида қўшни давлат расмийларини апрель ойидаёқ хабардор қилган, уларга ерости йўлининг Қирғизистон томонида жойлашган манзиллари ҳамда ташкилотчилари тўғрисида тегишли маълумотларни юбориб, уларга нисбатан қонуний чора кўришни сўраган.\n“Кейинчалик жорий йилнинг май-июнь ойларида қўшни давлат вакиллари томонидан ўз ҳудудларида ўтказилган текширув ҳаракатлари натижасида ушбу яширин ерости йўллари фаолиятига чек қўйилди”, дейилган ДХХ хабарномасида.\nЎзбек чекистлари ерости йўллари орқали қўшни давлатга ноқонуний валюта ва товарлар ўтказишда иштирок этган қонунбузарлар жиноят ишлари бўйича Норин туман судининг 25 майдаги ҳукмига кўра 6 йилдан 8 йилгача озодликдан маҳрум этилганини қўшимча қилишган.\nЎзбек-қирғиз чегарасида май-июнь ойларида икки давлатни боғлайдиган 3 та ерости йўли топилгани ҳақида Озодлик аввалроқ хабар қилган.\nиюн 20, 2022\nПрокуратура Андижондаги уйлардан бирида икки ёш боланинг жасади топилганига оид хабарни тасдиқлади\nАндижон шаҳар Зафар кўчаси 4-уйда яшаб келган вояга етмаган С.Ў. ва Р.Ў.нинг жасади яшаш хонадонидан қотиллик аломатлари билан топилган. Бу ҳақда Андижон вилояти прокуратураси матбуот хизмати маълумот тарқатди.\nАввалроқ ижтимоий тармоқларда Андижондаги уйлардан бирида 3 ва 8 яшар болаларнинг жасади топилгани ҳақида хабарлар тарқалган эди. Бу маълумотни тасдиқлаган вилоят прокуратураси мазкур ҳолат юзасидан Андижон шаҳар прокуратураси томонидан жиноят кодексининг 97-моддаси 2-қисми “а” банди билан жиноят иши қўзғатилганини билдирган.\n“Ҳозирда жиноят иши бўйича дастлабки тергов ҳаракатлари вилоят прокуратурасининг ўта оғир жиноятларни тергов қилиш бўлими томонидан ўтказилмоқда”, дейилган хабарномада тергов ҳаракатлари шахсан вилоят прокурори томонидан назоратга олингани урғуланади.\nЎзбекистонлик ёш футболчиларга Осиё кубогини қўлга киритиш насиб этмади\nОсиё кубоги U23 финали доирасида 19 июнь куни Тошкентдаги “Бунёдкор” стадионида бўлиб учрашувда ўзбекистонлик ёш футболчилар саудиялик рақибларига мағлуб бўлишди.\n32 мингдан зиёд томошабин гувоҳлигида бўлиб ўтган ўйинда Саудия Арабистони жамоаси вакиллари ўзбекистонликлар дарвозасига 2 та гол киритишиб, мусобақа ғолибига айланишди.\nГолларга Аҳмад Ал-Ғамдий (49-дақиқа) ва Фирас ал-Бурайкан (74-дақиқа) муаллифлик қилишган. Иккинчи таймда ўзбекистонлик футболчи Руслан Жиянов киритган тўп эса офсайд туфайли инобатга олинмаган.\nШу тариқа ўзбекистонлик футболчилар Осиё кубоги U23 мусобақасида иккинчи ўринни қўлга киритишган. Учинчи ўринни эса Япония терма жамоаси эгаллаган.\nЭКСКЛЮЗИВ: Гулнора "тортиб олган" PAYNET сотилмоқда. Пайчилар ким?\n“Қарзларни тўлаш учун мол-мулкимни сотдим”. Туркиялик тадбиркор Мирзиёевга арз қилди\nМиграция экспертлари: Россияда мигрантлар етишмовчилиги сақланиб қолмоқда\nOzodNazar: Қашшоқларга уй, қозоқ уни ва хусусийлаштирилмаётган ер\nУкраинага босқин: 120-кун | Россия қўшини икки қишлоқни эгаллади, Зеленский Ғарбдан қурол беришни тезлатишни сўраяпти\nКовид Ўзбекистонга қайтяптими?\nМигрантлар: Россияга уй қиламан деб бориб уйи бузилган муҳожир оила ҳикояси\nМухлислари орасида Мирзиёев ҳам бўлган “Ласковий май” солисти вафот эди\nТўпаланг ГЭСда техноген ҳодиса: Сардоба "қаҳрамонлари" воқеа жойига борди\nРоссия: Меҳнат муҳожирлари "гив-лотерея"ларда 100 минглаб ютқазяпти - блогерлар (ВИДЕО)


Вилоятга мўлжалланган беш йиллик дастур марказида 100 минг ёшни замонавий касб-ҳунарларга ўқитиш, барча соҳаларда камида 450 минг иш ўрни яратиш кўзда тутилмоқда — Шавкат Мирзиёев Тошкент вилояти сайловчилари билан мулоқот қилди - Халқ сўзи\n17:42 16 Октябр 2021 Сиёсат\nТадбирни номзоднинг Тошкент вилояти бўйича ишончли вакили Р. Турдибоева очди. Сўнгги йилларда давлат идоралари халқ ичига кириб, амалий ишлар бошлангани натижасида шаҳар ва туманларга, олис қишлоқ ва маҳаллаларга ўзгаришлар кириб келаётгани таъкидланди.\nШавкат Мирзиёев ўзининг сайловолди дастури юзасидан маъруза қилди. Дастурда иқтисодиёт, тадбиркорлик, қишлоқ хўжалиги, таълим, тиббиёт, ҳудудлар равнақи, давлат бошқаруви, қонун устуворлиги, ташқи сиёсат, маданият соҳаларини ривожлантиришга оид мақсадлар ўз ифодасини топган.\nНомзод Тошкент вилоятига мўлжалланган беш йиллик дастур марказида 100 минг ёшни замонавий касб-ҳунарларга ўқитиш, барча соҳаларда камида 450 минг иш ўрни яратиш, аҳоли даромадини камида 2 баробарга ошириб, камбағалликни қисқартириш, ҳар бир маҳаллада аҳоли учун муносиб турмуш шароитлари яратиш масалалари бўлишини таъкидлади.\nШу мақсадда, аввало, саноатни ривожлантириш, табиий ресурслар негизида йирик корхоналар ташкил этиш, талаб юқори бўлган маҳсулотлар ишлаб чиқаришга эътибор қаратилади.\nКелгуси беш йилда вилоятда умумий қиймати 20 миллиард доллар бўлган 8 мингта йирик, ўрта ва кичик инвестиция лойиҳалари амалга оширилиши режалаштирилган. Бу 180 мингдан зиёд доимий иш ўрни яратиш имконини беради.\nХусусан, Олмалиқ, Ангрен ва Оҳангаронда йирик мис кластери ташкил этилиши айтилди. Чирчиқ ва Олмалиқ шаҳарлари инновацион кимё саноати марказига айлантирилади. Бекободдаги Ўзбекистон металлургия комбинатида янги қуюв-прокат мажмуаси ишга туширилиб, жами қувват 2 баробар оширилади. Паркент туманидаги 27 миллион тонна темир рудаси захирасини ўзлаштириш бошланади.\nШунингдек, қурилиш материаллари саноатида 1 миллиард 300 миллион долларлик 150 та лойиҳа, фармацевтика тармоғида 750 миллион долларлик 30 та, тўқимачилик йўналишида 420 миллион долларлик 90 та, электр техникаси ишлаб чиқариш бўйича 300 миллион долларлик 40 та лойиҳа режалаштирилгани қайд этилди.\nУмуман, бундай янги лойиҳалар ҳисобига, келгуси беш йилда вилоят экспорт ҳажмини 2 баробардан зиёд ошириб, 2 миллиард 600 миллион долларга етказиш мумкинлиги таъкидланди.\nНомзод Тошкент вилоятида шаҳарлар кўплигига эътибор қаратиб, келгусида бу шаҳарлар пойтахтимиз билан узвий боғланган ҳолда ривожлантирилишини қайд этди. Хусусан, Тошкент билан Нурафшон ўртасидаги йўл кенгайтирилиб, тезюрар электробус қатнови йўлга қўйилиши, Нурафшон давлат университети ва кўп тармоқли тиббиёт маркази ташкил этилиши айтилди. Нурафшон, Олмалиқ, Чирчиқ, Ангрен, Бекобод, Оҳангарон ва Янгийўл шаҳарларида «Янги Ўзбекистон» массивлари қурилиши, Тошкентдан бу шаҳарларга тезюрар электропоезд ҳаракатланиши кўзда тутилган.\nТошкент вилоятида хизматлар соҳаси бўйича ҳам улкан имкониятлар борлиги таъкидланди. Масалан, ҳудуд ҳам ёзги, ҳам қишки туризм учун энг қулай. Шу боис вилоятда туризм бўйича алоҳида дастур ишлаб чиқиш мўлжалланган. Амирсой, Чимён, Чорвоқ сув омбори ва «Тошкент денгизи» атрофида, Оҳангарон ва Ангрендаги тоғли ҳудудларда қўшимча туристик зоналар барпо этиш учун 1 миллиард доллар инвестиция жалб этиб, 80 минг иш ўрни яратиш мумкин. Паркент туманида инфратузилмани ривожлантиришга 100 миллиард сўм ажратиб, туризм учун махсус солиқ режими жорий этилади.\nШунингдек, юк ташиш, агрологистика мажмуалари ва савдо зоналари ташкил этиш бўйича лойиҳалар маълум қилинди.\nҚайд этилганидек, илмий-инновацион ёндашув асосида қишлоқ хўжалиги маҳсулотлари ишлаб чиқариш ҳажми 2 баробарга оширилади. Ерларни аҳолига ижарага бериш орқали 30 мингдан ортиқ иш ўрни яратилади. Мева-сабзавотчилик ва кўчатчилик кластерлари, 20 минг гектарда интенсив боғ ва токзорлар, 6 минг гектар майдонда ёнғоқ, бодом ва писта плантациялари, 45 та йирик чорвачилик комплекси барпо этилади.\nШавкат Мирзиёев «инсон қадри учун» тамойилининг муҳим бўғинлари сифатли таълим ва тиббиёт эканини таъкидлаб, бу борадаги вазифаларни ҳам айтиб ўтди.\n– Биз бугун нималарни режалаштираётган бўлсак, уларнинг барчаси ягона ва улуғ мақсадга – халқимизнинг ғурури ва қадр-қимматини янада юксалтиришга, одамларни рози қилиш, ҳар бир инсоннинг эркин ва фаровон ҳаёт кечиришини таъминлашга қаратилган. Мен уларни амалга оширишда, аввало, халқимизга, унинг фидойи, жонкуяр ва фаол вакилларига, катта меҳнат ва ҳаёт тажрибасига эга бўлган Тошкент вилояти аҳлига таянаман, – деди Шавкат Мирзиёев.\nУчрашувда партия аъзолари, туман студияларидаги сайловчилар билан самимий мулоқот бўлди. Улар вилоятдаги ўзгаришларни қайд этиб, ўз фикр ва таклифларни билдирди. Шавкат Мирзиёев бу таклифларини қўллаб-қувватлаб, уларни амалга оширишга сўз берди.


Хуршид Дўстмуҳаммад сабоқлари - Уч илдиз\nby Тўлқин Эшбек · 23.06.2019\nУстоз журналист-олим Хуршид Дўстмуҳаммаднинг суҳбатларидан кўп баҳраманд\nбўлганмиз. Аммо бунисини қўшиқ қилиб куйласанг: «аввалгиларга ўхшамас!» Собиқ мустабид тузум даврини ҳам, юртимиз мустақиллигининг биринчи чорагини ҳам мукаммал кўрган, кўп воқеаларнинг иштирокчиси бўлган Устознинг бугунги мушоҳадалари бўлғуси журналистлар учун катта сабоқдир, дейди Дониш домла.\n«Олқишлар жамиятни ривожлантирмайди, муаммоларни ҳал қилмайди». Хуршид Дўстмуҳаммад эркин матбуот ва маддоҳлик ҳақида\nKun.uz жамият, адабиёт, хусусан, ўзбек адабиёти масалаларига бағишланган туркум суҳбатлар лойиҳаси доирасида таниқли журналист, ёзувчи, филология фанлари доктори Хуршид Дўстмуҳаммад билан суҳбат ташкил қилди. Аввалроқ сайтимиз орқали мазкур суҳбатнинг биринчи қисми «Биздаги сунъий демократия шахсларни ҳам, эркин фикрни ҳам йўқотди». Хуршид Дўстмуҳаммад билан суҳбат» сарлавҳаси билан эълон қилинганди.\nҚуйида суҳбатнинг иккинчи қисми билан танишишингиз мумкин.\n- Домла, мустақиллик йиллари ўзбек журналистикасига назар солган киши афсуски, бу соҳа жамият олдидаги ўз миссиясини тўла адо этолмаганини кўради. Сабаби, бу даврда (ҳозиргача) жамият ва матбуот ўртасида катта жарлик пайдо бўлди.\nТўғри, ўзбек журналистикасида ҳақиқатда кучли журналистлар кўп, лекин аксарият журналистларнинг иши раҳбарларга ҳамд-у сано ўқиш, шу орқали нимадир таъма қилиш, халқ дардини, уни қийнаётган муаммоларни эмас, фақат берилгани, айтилганини ёзиш, айтиш бўлиб қолди.\nСиз мана шу жараёнлар ичида бўлган инсон, соҳадаги кўпгина журналистларга билим берган киши сифатида ўзбек журналистикасининг мана шу ҳолга тушиши сабабларини ва бугун журналистика олдида турган вазифаларни нималарда кўрасиз?\n— Сўз ва матбуот эркинлиги жуда оғир масала, у гап билан битадиган иш эмас. Соҳада қонунлар қабул қилинди, айнан 1995-2000 йилларда қабул қилинган қонунлар жуда яхши қонунлар эди.\nМамлакатда демократик жамият қуришга ҳаракат бўлди, аммо демократик жамият эмас, бошқарилувчи демократик жамият қурилди. Демак, кимдир бошқариб турибди, бундай бўлсин, ундай бўлсин деб. Ҳали шошмайлик, бу даражага етмадик, имкониятимиз йўқ, деган гаплар билан.\nХудди шундай, матбуот ҳам бошқарилди. Битта-ю битта янгилик — ОАВлар сони кўпайди. Электрон нашрлар пайдо бўлди. Буни кўпайгани яхши, лекин ижод бошқарилди, уларнинг ижодига чизиқ чизиб берилди. Бу чизиқдан чиқма, мана бу йўлдан юргин дейишди. Бу – сунъий демократия бўлди.\nМатбуот сунъий демократиянинг қурбонига айланди.\nОАВнинг вазифаси оммага тезлик билан, тўғри ва холис ахборот етказиб бериш. Биз эса оммага зудлик билан холис ва тўғри ахборот беролмадик.\n27 июнь – Матбуот ва оммавий ахборот воситалари ходимлари куни. Ҳар йили президент матбуот ва оммавий ахборот воситалари ходимларига байрам табриги ёзади. Ҳаммамиз кутиб турамиз, президент нима деркин деб. Жуда яхши таклифлар бўлади, мен у таклифларни ҳозир ҳам қўллаб-қувватлайман.\nМаъқулладик, олқишладик, қўллаб-қувватладик-да, секин-секин ўша таклифларга кўникиб қолдик. Нима деркин президент, матбуот, журналистга йўл кўрсатармикин деб хомтама бўлиб қолдик. Тайёр ошга баковул бўлиб қолдик.\nЖурналистика бу – ижодий соҳа. Халқ билан оммавий мулоқотга киришадиган соҳа. Ҳар куни бирор янгилик ёки ўзгариш бўлади. Журналист халқ билан ҳисоблашиши керак, йўналиш берувчи билан эмас.\nЭнг катта иллат – матбуотимизда таҳлил йўқолди. Таҳлилсиз матбуот матбуот эмас. Ўқувчилар ҳам шунга кўникиб қолди. Одамларнинг тафаккури қисқа хабарларга ўрганиб қолди, тафаккур қилмай қўйди, бу эса жуда ёмон ҳолат.\n- Ҳар бир даврда ҳам жамиятнинг энг катта муаммоларидан, иллатларидан бири бўлган маддоҳлик бугунги жамиятимизда ўзининг янгича бўйини кўрсатмоқда. Мана шу жараёнга нисбатан фикрингизни билмоқчиман. Нега бугун биз маддоҳликдан орланмаяпмиз?\n— Бугун эмас, ҳамиша шундай бўлган. Одамнинг табиатида нафс бор, манфаат бор. Одамлар ана шу манфаатларини, муаммоларини ҳал қилиш учун ўзидан юқорироқдаги кишига ялтоқилик қилади, хушомад қилади.\nАфсуски, миллий менталитетимизда шунга мойиллик бор. Бу мойилликдан қутулиш мумкинми? Мумкин, лекин у бирданига бўлмайди.\n- Бу менталитетимизда бор деб ҳисоблайсизми, ахир маддоҳлик миллий менталитетга айланса бу фожиа эмасми?\n— Миллий менталитетимизда қарсакбозликка, олқишга зўр беришга мойиллик бор. Бу маданият. Маълум чегарагача маданият, маълум чегарадан кейин фожиа. Биз ана шу чегаранинг меъёрини билмаймиз.\nУйга келдик. Набирамиз шеър ўқиб берди ва биз беихтиёр қарсак чаламиз. Бу қарсакда миннат йўқ, рағбат бор. Раҳбарга ҳам шундай бўлиши керак.\nОлқишлар жамиятни ривожлантирмайди, муаммоларни ҳал қилмайди, олқишлар одамни безамайди. Олқиш жамиятнинг ривожига ишламайди.\nБу катта маданият масаласи. Бунинг учун одамларимизда тафаккур ва дунёни англаш шаклланиши керак. Шахслашув бўлиши керак. Бундай дейдиган бўлсак, янги муаммо очилади: жамиятдаги оломон ва шахс масаласи бор-ку.\n- Хуршид ака, кўп бўлмади, адабиётимизнинг таниқли вакилларидан бири Тоҳир Малик боқий дунёга сафар қилди. Биласизми, йиллар ўтган сайин дарғалар бирма-бир ўтиб борар экан, менга бу майдон ва ўша инсонларнинг ўрни бўшаб қолаётгандек, ўринни тўлдирадиган ижодкорлар етишмаётгандек туюлади. Сиз қандай фикрдасиз, бу майдон бугун кимларга қолмоқда?\n— Ҳар қандай бўш жойни тўлдириб турадиган одамлар бўлади. Минг таассуф, Тоҳир акадай инсон ҳам ўтди, Аллоҳ раҳмат қилсин. Покиза ва маърифати юксак инсон эди. У кишидан қолган асарларни халқимиз қўлидан қўймай ўқийди. Ҳаёт шу, унинг аччиқлиги шу. Тоғай Мурод яшаса бўлмасмиди? Муҳаммад Юсуф, Аъзам Ўктам, Равшан Файз яшаса бўлмасмиди?\nАдабиётнинг даргоҳи кенг. Кимларга қоляпти? Ёш, етишиб келаётган ёзувчилар бор. Шукрки, Худойберди Тўхтабоев ҳаёт, Мурод Муҳаммад Дўст ҳали ёш, Эркин Аъзам, Назар Эшонқул, Исажон Султон, Улуғбек Ҳамдам, Қўчқор Норқобил… шоирлар орасида Хуршид Даврон, Ҳалима Аҳмедова, Хосият Рустамова… йўқ эмас, бор, лекин ўтганларнинг ҳам умри узоқ бўлганда эди деб ўйлаб қоласиз.\nЖамият, муҳит ўзи талаб қилади. Иброҳим Ғофуров, Иброҳим Ҳаққулов… ана шулардай етакчиларни, дарғаларни етиштириб чиқаради.\nҲар қалай бўш қолмайди, лекин қанча кўпайса шунча хурсанд бўламиз.\n— Шахслар ҳақида гапирдик. Умуман, жамиятда, адабиётда алоҳида кучли шахслар, титанлар камайиб кетаётганининг сабабларини нималарда кўрасиз?\n— Бошқарилаётган демократия. Бошқариладиган демократия алоҳида шахсларни ва эркин фикрни йўқотади. «Мен бошқараман, сен қўявер, ақлингни ишлатма, сенда ақл йўқ. Сенинг ақлинг етмайди, бош қотирма, мени ўз ақлим етади», деган принцип одамларнинг фикрини ўлдирди. Жамиятда фикр айтишга ҳожат йўқ. Сизнинг фикрингиз ҳеч кимга қизиқ эмас. Бу шахслашувни йўқотди.\nЎтган даврда академия ҳам йўқ бўлди-ку. Соғлом жамиятда академия ўша жамиятнинг ақли ҳисобланади. Жамиятимизнинг ақли олиб ташланди. Жамият илм билан бошқарилиши керак. Кимгадир топшириб қўйиш керак эмас, бу Президентми, алломами ёки авлиёми фарқи йўқ. У илм билан бошқарилиши керак. Ўттиз миллионли аҳоли кимнингдир мулки эмас, давлат раҳбари ҳам бир хизматчи.\nЖамият машварат билан, фикрлар билан бошқарилиши керак. Адабиёт нега ривожланмаётганини сўрадингиз. Фалсафа, илм бўлмаса қандай ривожлансин? Йўқотилди-ку бу институтларнинг ҳаммаси.\n- 2007 йилда Ўзбекистон Республикаси Президентлигига номзодингиз қўйилган. Ўшанда номзодингизни ўз ихтиёрингиз билан қўйганмидингиз ёки… Ўша пайтда партиянгизнинг мағлубиятига нима сабаб бўлган эди?\n— Номзод қўйишнинг тартиб-қоидаси бор. Аввало сиёсий партия раҳбарлари ўз номзодини қўяди. Сиёсий партия раҳбарлари ўз номзодини қўйишлари учун адашмасам, саккиз юз мингта талабгор бўлиши керак. Ўша пайтда партиямизнинг аъзолари сони бир юз олтмиш мингта эди. Керакли овозлар йиғилди ва номзодим қўйилди.\nЛекин очиқ айтиш керак, ўша пайтда биз президентлик учун талашадиган даражада эмасдик. Аммо биринчи босқичдан ўтишнинг ўзи ҳам катта гап эди.\nМен президент бўлишга руҳан ва маънан тайёр эмас эдим. Шу сабаб мен номзодимни курашдан олганман.\nБу барибир партия учун катта тажриба ва катта мактаб.\nОчиқ айтаман, ҳали ҳам сиёсий партия раҳбарлари президентлик учун курашадиган даражага чиқа олишмаяпти. Улар сиёсий партия сифатида заиф, таъсир кучи йўқ ва халқ назарига тушадиган концепциялари ишлаб чиқилмаган. Айтинг-чи, шундай партиядан чиққан кишилар қандай қилиб президент бўлиши мумкин. Кўрпага қараб оёқ узатишсин-да.\n- Андижон воқеаларида иштирок этган халқни «шўрванинг кўпиги»га қиёслагансиз. Кейинчалик ўша ташбеҳ халқнинг шаънига қаратилмаганини айтдингиз. Кимни назарда тутган эдингиз?\n— Мана шу гапнинг қўзғалишини хоҳламасдим. Яна бошқача талқинлар бўлади. Шу воқеадан кейин ижтимой тармоқларда мулоҳазаларимни ёзмайдиган бўлдим. Чунки талқин бошқача бўлиб кетади. Халқ шаънига айтилмаган. Ҳар қанақа шароитда бугун ҳам шўрва қилсангиз кўпигини олиб ташлайсиз. Кўпик ким? Сиз бошқа кўпикни оласиз, мен бошқа кўпикни. Кимнинг назарида нима кўпик? Мен бир ёзувчи бўлсам, партия раҳбари бўлсам, халқни қандай қилиб шўрванинг кўпиги дейман?\nҲар қандай жамият ва ҳар қандай вазиятда жиноятчилар бўлади. Яқинда Самарқандда бир оиланинг беш нафар вакилини пул учун даҳшатли тарзда ўлдириб кетишди. Одам йиғлагиси, фарёд қилгиси келади. Айтинг-чи, ким кўпик? Қотиллар кўпикми, уни олиб ташлаш керакми? Жамият курашиши керакми? Мен қандай қилиб жабрдийдаларни кўпик дейман?\nҚайси соғлом фикрли одам шундай дейди? Ўша пайтда менинг бир соатлик интервьюмдан фақат ўша гапни кесиб қўйишган. Электрон воситалар, ижтимой тармоқлар ўйланмаган хулосалар чиқариб юборишга жуда уста.\nИккинчидан, Андижондаги ҳақиқий воқеалар ҳали номаълум, тўла очилгани йўқ. Мен бу воқеаларнинг гувоҳи бўлмаганман ва гувоҳи бўлмаган воқеаларим ҳақида гапиришим хато.\n- Ўзбек халқи ўзининг яқин ўтмишида 72 йиллик оғир мустабид тузум даврини бошидан ўтказди.\nАгар мана шу ўтган даврни тахлил қиладиган бўлсак, халқимиз “сталинча”, “хрушчёвча”, “брежневча”, “андроповча”, “горбачёвча” тузумларни кўрди. Ва ҳар тузум ўзининг барқарорлигига ишонтирилди.\n1991 йилда тарих яна бир имкон бериб мустақилликка эришдик. Шундан кейин ҳам орадан мана 27 йил вақт ўтди. Айтинг-чи, шу вақт оралиғида бизда ҳақиқий қиёфадаги ўзбек жамияти шаклландими?\n— Мен жуда катта жамиятшунос, социолог олим эмасман. Бу менинг шахсий қараш ва шахсий фикрларим бўлади. Жамият ҳам тирик организм. Ўзини сақлашга ҳаракат қилади. Лекин уни шу жамиятнинг тепасида турган раҳбарлар бошқаради. Жамият ўша раҳбарлар жамиятнинг бошига нима кунни солса ўшани кўради. Жамият соғломланиши керак. Соғлом, эмин-эркин жамият қуриш керак. Биз битта йўлни танлаб олиб ўша йўлда кетишимиз керак. Жуда катта ниятлар билан, Аллоҳнинг инояти билан мустақилликка эришдик. Ўтган вақт давомида жуда кўп ишлар қилса бўларди, қилинмади деган гапга мен қўшилмайман, бу инсофсизлик бўлади.\nНималардир қилишга ҳаракат қилинди, эҳтимол ўша бошқарилувчи демократиядан ҳам нималардир кўзлангандир, лекин кутилган самарани бермади.\nЖамият барқарор яшаши керак. Одмлар гоҳ унга, гоҳ бунга, гоҳ у, гоҳ бу йўлга кириб кетиши керак эмас. Одамлар хотиржам яшаши, йигирма-ўттиз йилдан кейин нима бўлишини билиб бориши керак. Бунинг учун раҳбарлар ўзбошимчалик қилиши керак эмас, кимлигидан қатъи назар. Жамият илм ва тафаккур билан йўлга қўйилиши керак. Раҳбарлар, олимлар алмашаверади, лекин йўл оғишмаслиги керак. Халқ бу йўлда югуриб кетадими, эмаклайдими, буни ҳаёт кўрсатади.\nЙигирма етти йил яшасак-да, ҳеч нарса қилинмади, биз энди бошқатдан бошлаймиз десак, яна қайтадан бошлаймизми? Умр ўтди-ку, бизда нима гуноҳ, одамларда-чи? Булар нима ёзган Худога, одамлар майнавозчиликми, қўғирчоқ ёки ўйинчоқми? Ўшанда туғилган бола ўттизга чиқди-ку, нима бўлди бу тақдир? Ҳаёт йўлига кирди, лекин йўлини тополмай ётибди, гаранг. Нима қилишини, қаёққа боришини билмайди, қилган иши жиноят, қилган иши қонунга тўғри келмайди. Нима қилсин у?\nЙўқ, одамларга секин борадиган, эволюцион йўл керак. Ана шу йўлни яратиб бериш керак. Ана шунда замонавий, эмин-эркин ҳаёт кечирамиз. Ўзбеклар ана шундай ҳаёт қуришга маънавий ҳаққи бор миллат, Ўзбекистон маънавий ҳаққи бор бўлган мамлакат.\nСуҳбат Тошкент шаҳри, Чилонзор тумани, Қатортол кўчасида жойлашган «Book cafe»да ёзиб олинди.\nNext story Маҳаллада нима гап?\nPrevious story «…қурғон»даги «қўти»


ЖЎҚОРҒИ КЕНГЕС РАИСИНИНГ ЎРИНБОСАРИ ЎЗИ ТАҲСИЛ ОЛГАН МАКТАБГА 100 ДОНА КИТОБ СОВҒА ҚИЛДИ — Янгиликлар — Қорақалпоғистон Республикаси Жўкорғи Кенгеси\nАсосий Янгиликлар 03.04.2019\nЖЎҚОРҒИ КЕНГЕС РАИСИНИНГ ЎРИНБОСАРИ ЎЗИ ТАҲСИЛ ОЛГАН МАКТАБГА 100 ДОНА КИТОБ СОВҒА ҚИЛДИ\nЖорий йилнинг 19 март куни Муҳтарам Президентимиз Ш.Мирзиёев раислигида ўтказилган видеоселекторда ёшларга эътиборни кучайтириш, уларни маданият, санъат, жисмоний тарбия ва спортга кенг жалб этиш, уларда ахборот технологияларидан фойдаланиш кўникмаларини шакллантириш, ёшлар ўртасида китобхонликни тарғиб қилиш масалаларига катта аҳамият қаратилди. Шунингдек, ушбу йиғилишда Президентимиз хайрли ташаббусни илгари суриб, бош вазирдан бошлаб ҳар бир раҳбарни ўзи таълим олган мактаб кутубхонасига китоблар совға қилишга даъват этган эди.\nДавлатимиз раҳбарининг мазкур таклифини қўллаб-қувватлаган ҳолда раҳбарлар таълим муассасаларига зиё улашиш мақсадида мамлакатимиз келажаги – ёшлар учун китоблар хайриясини бошлаб юборишди.\nҚорақалпоғистон Республикаси Жўқорғи Кенгеси Раисининг ўринбосари А.Хамраев Элликқаъла туманидаги ўзи таҳсил олган 13-сонли мактабда бўлиб, мактаб кутубхонасига 100 дона китоблар совға қилди.\nАлбатта, бу ўз навбатида ўсиб келаётган ёш авлоднинг китобга бўлган қизиқишини, меҳрини оширишга, китобга нисбатан меҳр-муҳаббатни янада кучайтиришга, китобхонликни оммавийлаштиришга хизмат қилари аниқ.\nЗеро, китоб инсонни тарбиялайди, улғайтиради, юксак одоб-ахлоқни, инсоний фазилатларни шакллантиради. Китоб ўқиб вояга етган бола аввало чуқур билимга, кенг дунёқарашга, мустақил фикрга, мустаҳкам ҳаётий позицияга эга бўлади.\nШунингдек, мактаб жамоасига китоблар билан бирга 1 дона компьютер жамланмаси, 1 дона рангли принтер ва спорт анжомлари ҳам совға қилинди.


Қорақалпоғистон Республикаси ИИВда бўлиб ўтган уч авлод учрашувида Қорақалпоғистон Республикаси Ички ишлар вазири, полковник А. Темирханов, Ўзбекистон Республикаси ИИВ Кадрлар бош бошқармаси бўлим бошлиғи, подполковник Ш. Содиқов, ИИВ Фахрийлар кенгаши аъзоси, истеъфодаги подполковник И. Раҳимов ва Қорақалпоғистон Республикаси ИИВ Фахрийлар кенгаши аъзоси, истеъфодаги полковник О. Турдақов иштирок этди.\nСўзга чиққанлар бугунги кунда давлатимиз томонидан ички ишлар органлари ходимларига яратилаётган имконият ва қулайликлар, тизимни моддий-техник жиҳатдан мустаҳкамлаш борасида олиб борилаётган ишлар ҳақида гапириб, ҳар бир ходим ана шу эътиборга муносиб равишда ҳалол хизмат қилиши зарурлигини таъкидлашди.\nШундай мазмундаги учрашувлар Қорақалпоғистон Республикасининг барча туман ва шаҳарларида ҳам бўлиб ўтди.


Эшқобил Шукур. Пул санаётган одам (ҳикоя) | www.ziyouz.uz\nБош саҳифа Ўзбек насри онлайн антологиясиЭшқобил Шукур (1961)Эшқобил Шукур. Пул санаётган одам (ҳикоя)\nЭшқобил Шукур. Пул санаётган одам (ҳикоя)\n“Фақат пул, пул!”\nДея кулдим мен.\nБироқ бир лаҳза ўтмай\nЎзим ҳам пул ҳақда ўйлаётганимни.\nБугун унинг туғилган куни… Тасодифни қарангки, унинг қизи айнан шу куни, июннинг ўн еттисида туғилган. У бугун йигирма еттига, қизчаси эса етти ёшга тўлади. Уйда қўшалоқ байрам. Қанча дўсту ёрлар уларни табриклагани келишади. Айниқса, қизчаси роса яйрайди. Шўх-шаддод, бир гапириб ўн куладиган бу қизалоқ ҳар гал янги йил байрамидан сўнг “Менинг туғилган куним қачон келади?” деб сўрайвериб, ота-онасини безор қилиб юборган. Улар учун йилда икки катта байрам бор: Ўттиз биринчи декабр оқшоми ва июннинг ўн еттиси…\nХотини эрталаб унга торт олиб келишни тайинлаган эди. Қизига аталган совғаларни улар тунов кун хуфиёна тайёрлаб қўйишган. Бу совғаларни кўрган қизалоқ еру кўкка сиғмай қолади. Айни шу куни қизини жуда бахтиёр, шоду хуррам кўриш мақсадида у кейинги ҳафталар ичида тинмай елиб югурди, кечани кундузга уриб ишлаб, маблағ тўплади. У метронинг ўзи юрар зиналаридан пастга тушаётганида бетоқатлик билан жуда шошилаётганини ҳис қилди. Лекин нима учун шошилаётганини ўзи тушунолмади. Кечга довур ҳали вақт кўп, ҳаммасига бемалол улгуради. Шундай бўлса-да, ички бир безовталик, руҳий нотинчлик уни ғайриихтиёрий тарзда шошилтирарди. Қаёққа, нимага, нима учун? У бу саволларга ўзидан жавоб тополмасди ва жавоб излашга тоқати ҳам йўқ эди.\nАксига олиб метрога тушган заҳоти у борадиган йўналишдаги поезд ғизиллаб жўнаб кетди. Мабодо… Мабодо, у шу поездга улгуриб қолганида, бекатга бор-йўғи ўн беш сония олдинроқ етиб келганида, ҳадемай ўзи тушиб қоладиган залолат ўпқонидан қутулиб кетармиди, балки…\nУ поезд йўлининг лаҳмга кириш жо- йида тепага ўрнатилган электр соатга қаради. Эҳе, кейинги поезд келгунига қадар ҳали беш-олти дақиқа кутиш керак. Худди шу беш-олти дақиқа унга чексиздай туюлди. Таблодаги соатда эса, зарҳал нурлар билан ёритилган рақамлар имиллашиб бир-бирларига навбат берардилар. Лаҳзалар ўз юкини тортолмай, адашиб, ҳолдан тойган карвон каби ивирсир эди. “Шу беш-олти дақиқа ўтмай қолса-я… Вақт худди шу беш-олти дақиқанинг ичида тинимсиз айланаверса-я…” — деган гумон унинг кўнглига ёқимсиз хавотир солиб ўтди. У кеча қайсидир “олди-қочди” газетада вақтнинг тўхтаб қолиши, вақт жарлиги ҳақида алламбалоларни ўқиган эди. Унда айтилишича, вақт жарлигига тушиб қолган одамлар вақтнинг бошқа ўлчамларида яшашар ва ғаройиб ҳолатларга тушиб қолишар экан.\nУ баҳайбат мармар устун ёнидаги ёғоч ўтирғичга бориб омонатгина ўтирди-да, яна назорат соатига қаради; ҳали бир дақиқа ҳам ўтмабди. У мармар устунга суянган кўйи, узун оёқларини олдинга узатиб, шимининг ўнг чўнтагидан бир боғлам пул чиқарди-да, агар пул санаб ўтирсам вақтнинг қандай ўтганини сезмай қоламан, деб ўйлади. Нима қипти, буям бекорчиликдаги яна бир бекорчилик-да. Боғламдаги пуллар юзталиклар эди. У санай бошлади ва пул санаётганда ич-ичида қандайдир завқу шавқ пайдо бўлиб келаётганини сезди. “Бир минг бир юз, бир минг икки юз, бир минг уч юз…” У узатган оёқларини йиғиб, бошини келишган кенг елкалари орасига тиқиб, ярим энгашган ҳолда, тирсаклари билан тиззаларига таяниб пулларини санарди. Санаш жараёнида ундаги безовталик ва бетоқатлик ўрнини аллақандай ҳирсий сурур эгаллай бошлади. “Беш минг олти юз, беш минг етти юз, беш минг саккиз юз…” У метро бекатида навбатдаги поездни кутаётган одамларга, бир-бирларига ҳазил-ҳузул қилаётган йигит-қизларга, йўлкира ҳаққининг кўтарилиши ҳақида куйиниб бидирлашаётган аёлларга эътибор ҳам қилмай қўйди. “Тўққиз минг етти юз, тўққиз минг саккиз юз, ва ниҳоят, тўққиз минг тўққиз юз сўм!” Сўнг у пулларни текис тахлаб, бир боғлам қилиб боғлади-да, пул чангаллаган қўлини ҳавода икки уч бор силкитиб қўйди.\nУ яна соатга қаради: уч дақиқа ўтибди. Поезд яна икки дақиқалардан сўнг келади. Тўққиз минг тўққиз юз!!! Қанийди шу пуллар тўқсон минг бўлиб қолса… У санайверса, санайверса, санайверса… Ҳеч чарчамаса, ахир, пул санашдан ҳам одам чарчар эканми! Чунки, пул санашнинг ҳам ўз завқи бўлади. Пул санаётганингда ўзингни одатдагидан кучлироқ ҳис қиласан. Ё яна санасамикин?.. Бор пулини санаб бўлди, бошқа санайдиган сариқ чақаси ҳам йўқ-ку. Борди-ю, шу пулнинг ўзини қайтариб санайверса-чи?.. Келган жойидан, тўққиз минг тўққиз юзнинг устидан, ўн мингдан бошлаб санаб кетаверса-чи? Ахир… бу ўз-ўзини алдаш эмасми? Йўқ нарсани бор деб хом хаёл қилишдан не наф? Нима қипти, буям бир ўйин, буям бир кўнгилхушлиги. Одамлар бўш вақтларини карта ўйнаб ҳам ўтказишади-да. У пул санаб ўз-ўзини хурсанд қилса, бунинг бировга зиёни тегармиди? Ҳа, буям бир ўйин, вақтни тезроқ, ҳузур билан ўтказиш учун шунчаки бир ўйин! Қолаверса, пул санаётганда уни қийнаётган бетоқатлик йўқолиб, қайтанга кўнгли ёришиб, кўзлари яшнаб боряпти-ку.\nУ боғламдаги пулларини яна бир бошдан қайта санай бошлади. “Ўн минг, ўн минг бир юз, ўн минг икки юз… Ўн минг уч юз…” Унинг ёнига ўрта яшар бир аёл келиб ўтирди. Кўринишидан аёл шаҳарга меҳмонга келганга ўхшар эди. Аёл йигитдан: “Бодомзор” бекатигача қандай борилади?” деб сўради. У аёлнинг саволини эшитмади, ҳатто уни пайқамади ҳам. Аёл поезд йўналишини бошқалардан сўраб билиш учун ўрнидан туриб нари кетди. “Ўн етти минг уч юз, ўн етти минг тўрт юз…” Шу пайт поезд гувиллаб келиб, бекатда тўхтади. Мовий рангли вагонларнинг барча эшиклари бараварига очилди. Метро бекати бўйлаб ёқимли овоз таралди: “Пахтакор” бекати…” Йўловчилар уриниб-туртиниб поездга чиқа бошлашди. У эса узун бармоқлари орасидан кетма-кет сирғалиб чиқаётган пулларга қараб: “Яна озгина қолди, энди санаб охирига етказай”, деб санашда давом этди. Ёқимли овоз яна таъкидлади: “Эшиклар ёпилади. Кейинги бекат… Майли кетаверсин, ҳали унинг вақти кўп. Кейинги поезд билан кетади. “Ўн тўққиз минг етти юз, ўн тўққиз минг саккиз юз!” Поезд жўнаб кетди. У эса, ўйинни тўхтатишни сира истамасди. Аллақандай ноаён завқ ва сурур унинг бутун вужудини эгаллаб, ихтиёрини иродасидан тортиб олаётган эди. У ўзини тўхтатолмади, ўша бир боғлам пулини яна бир бошидан санай кетди. “Ўн тўққиз минг тўққиз юз, йигирма минг…” Қанийди, у пул санашдан сира тўхтамаса… Санайверса, санайверса… Унинг пуллари миллионлардан, миллиардлардан ошиб бораверса… У санайверса… Жоннинг роҳати экан-ку, бу ўйин. “Йигирма тўрт минг уч юз, йигирма тўрт минг тўрт юз…”\nПоездлар ҳар беш-олти дақиқада уни чорлаб ҳар икки ёнидан гувиллаб ўтавердилар, унинг эса ўрнидан қўзғалгиси ҳам келмасди. У мук тушганча ўз машғулотини давом эттирар эди. “Эллик беш минг бир юз, эллик беш минг икки юз…” Унинг димоғига гупиллаб атир ҳиди урилди. Бир нозанин чап ёнидан келиб, унга тиқилиброқ ўтирди. Шунда унинг хаёли бир чалғиди-ю, яна пул санашга тушиб кетди. Бошқа пайт бўлганда-ку, у қизга албатта эътибор кўрсатарди, мулозимат ҳам қилиб қўярди. Ахир, йигирма етти ёшли ҳар қандай йигит қўлтиғи остидан туртиниб келаётган бир сулувга қараб қўймай иложи йўқ. Лекин, ҳозир у чалғимаслиги керак.\n“Икки юз эллик бир минг икки юз, икки юз эллик бир минг уч юз…” У тобора авжга минар ва ўзи қилаётган ишидан жуда роҳатланарди. Энди у пули бор-йўғи тўққиз минг тўққиз юз сўм эканлигини ҳам унутиб қўйганди. Унинг вужудини, руҳини, онгини ҳузурли бир васваса бутунлай эгаллаб олди. “Уч миллион бир юз эллик минг юз, уч миллион бир юзу эллик минг икки юз…”\nКунлар кетидан ойлар, ойлар кетидан йиллар ўтиб кетавердилар. Поездлар кеча-ю кундуз бир-бирларига қарама-қарши томонга гувиллаб ўтишар, ушбу бекатда бир тўхтаб, нафас ростлаб, яна ўз манзили сари шамолдай тинимсиз елар эдилар. Бора-бора ҳеч ким, ҳатто метрополитен ходимлари ҳам бекатда, ўтирғич устида мук тушган кўйи пул санаб ётган одамга эътибор қилмай қўйишди. У атрофдагиларни бутунлай унутди, атрофдагилар эса уни эсдан чиқаришди. “Тўқсон миллион бир юзу ўттиз икки минг етти юз, тўқсон миллион бир юзу ўттиз икки минг саккиз юз…” У пул санай туриб, ўзининг тобора куч-қудратга тўлиб бораётганини, энди бир ҳамла билан жуда кўп нарсаларга эга бўлиши мумкин эканлигини чуқур ҳис этарди. Бу эса уни яна ва яна санашга ундарди. “Ўн миллиард икки юзу эллик миллион икки юз, ўн миллиард икки юзу эллик миллион уч юз…” У бармоқлари орасидан ўйнаб чиқаётган сон-саноқсиз пуллар тимсолида ҳайбатли қасрлар ва кошоналарни, автойўлларда оққушдай сузиб бораётган энг қимматбаҳо автомобилларни, шоҳона базму жамшидларни, унга сеҳрли ишвалар ва дилтортар нозлар ҳадя этаётган, биттагина имосига илҳақ турган нозанин ойимчаларни, хуллас, унинг кўнгил истакларининг мукаммал ижобатини аён кўрарди. Эгалик ва Ҳукмронлик ҳирси уни юксакларга кўтарар ва мамнун этарди. У ўзини шу дабдабаю асъасалар, кибри ҳавою васвасалар устидан ягона ҳукмрондай сезарди. “Эллик миллиард беш юзу етмиш миллион икки юзу йигирма минг уч юз, эллик миллиард беш юзу етмиш миллион икки юзу йигирма минг тўрт юз…”\nУнинг соч-соқоллари оқариб, юзини ажинлар қоплади, кўзларидан нур кета бошлади. Неча йиллар ўтибдики, у метронинг рутубатли бир бекатида, сип-силлиқ ўтирғичда ўтириб, кеча-ю кундуз уйқу бетини кўрмасдан тобора “семириб” кетаётган рақамларни санарди… Санарди… Аввалги роҳат, ҳузур, завқу шавқ ва нафсоний сурур энди унинг учун оғир ва машаққатли меҳнатга айланиб борарди. У ҳовлиқиб, ҳансираб, гўёки энг муҳим ишга улгуролмай қоладигандай шошилиб… санарди. Энди у нимага, нима учун ва қандай мақсадда пул санаётганини ҳам ўзи билмасди. У ўз ҳаётини йўқотиб қўйганини ҳам англай олмасди. Фақат санаши керак, санаса бўлгани, санашда тўхтаса бас, ўлади, тамом бўлади, бутунлай йитиб кетади. У буни яхши билади. У ўлмаслиги керак!\nПоездлар гоҳо чинқириб, гоҳо гувиллаб унинг икки ёнидан елиб ўтишар, миллионлаб йўловчилар ер остидан ер устига қараб шошилишар, метро лаҳмларига қамалиб қолган шамоллар таш- қарига, табиат ва ҳаёт сари интилишарди. У эса ўзлигини унутиб, қартайиб қолган бармоқлари билан пул санарди. “Уч юз миллиард эллик миллион икки юзу ўттиз бир минг уч юз, уч юз миллиард эллик миллион икки юзу ўттиз бир минг тўрт юз…”\nБир куни у ўзига кулимсираб тикилиб турган бир болага эътибор қилди. Етти ёшлар чамасидаги бу боланинг беғубор чеҳрасида ҳаёт барқ урарди. Унинг катта-катта самимий кўзлари чиройли кулиб турарди. У шунда ўзи унутиб юборган, бир пайтлар ўзи яшаб кўрган ўзга бир ҳаёт, бошқа бир олам бор эканлигини ғира-шира эслагандай бўлди, қотиб қолган кўнглида нимадир қўзғалди. Лекин, чангалидаги титилиб, идраб қолган пулларга кўзи тушиши биланоқ, тағин ўз ишига киришиб кетди. У яна ҳисобдан адашмади. Мабодо, шу дамда саноқдан янглишиб кетганида… Йўқ, йўқ, у чалғимаслиги керак. Бошқа ҳаёт бўлса бордир, аммо унинг ишлари кўп, аллақандай майда-чуйдаларга чалғиб, ўз вазифасидан кечолмайди.\nУ кундан-кун қариб-қартайиб, тобора куч-мадордан қолиб борарди. Ўтирган ҳолатда ҳам унинг оёқлари дириллаб, пул санаётган қўллари қалтирайдиган, бели ва елкалари зирқираб оғриб, азоб берадиган бўлиб қолди. Уни рутубат ва уқубат емириб борарди. Ва ниҳоят… Ва ниҳоят бир куни унинг қулоғига кирмай қўйган ўша ёқимли ва жозибали овоз ногаҳон янгради: “Эшиклар ёпилади! Кейинги бекат: «Халқлар дўстлиги!» Поезд вагонларининг ҳамма эшиклари тақа-тақ ёпилди! “Тўққиз юз миллиард тўққиз юз миллион тўққиз юз минг тўққиз юз сўм!” У пул санашнинг охирига етганди. У бир боғлам юз сўмликларни қоқсуяк қўлларида чангаллаган кўйи атрофига аланглади ва бошқа бир оламга тушиб қолгандай ичида ҳайрат ҳам, изтироб ҳам баравар уйғонганини англади. У санашдан тўхтаган эди. Аммо бу пайтда поезднинг барча эшиклари ёпилиб қолган эди. У баҳайбат мармар устунга суянган ҳолатда ҳушидан кетди.\nБироздан сўнг у олағовур товушлар ичида ғира-шира ўзига келди. Кимдир таассуф билан таъна қиларди: “Шундай қариб, мункиллаб қолган чолнинг бир ўзини кўчага чиқариш инсофдан эмас-да.” Яна кимдир унга қўшилди: “Тўғри айтасиз, бу ўзбекчиликдан эмас! Ўғлими, набирасими ёнида юрса бўлмайдими?..” Тағин ачиниш оҳангида бир овоз эшитилди: “Ким билади дейсиз, балки, шўрлик қариянинг ўзидан бошқа ҳеч кими йўқдир. Бўмасам, бир ўзи ўлигини судраб метрода юрармиди?..” Яна биров гапга қўшилди: “Бечора чол метрогача қандай келдийкин? Рангини қаранг, пахта дейсиз, бир томчиям қони йўқ. Соқоли билан юзининг ранги бир тус бўлиб қолибди. Ёшиям тўқсонлардан ошган кўринади.”\nУ эса ўзича ғудранарди: “Қанақа тўқсон?.. Ахир, бугун йигирма еттига тўламан-ку! Қизим еттини тўлдиради. Бугун икковимизнинг ҳам туғилган кунимиз. Кечқурун уйимизга меҳмонлар келишади. Ҳозир бозордан торт олишим керак. Шошилмасам бўлмайди.” У ўрнидан турмоқчи бўлди ва бир қўзғалди-да, инграниб жон берди. Унинг қоқсуяк, рангпар қўллари бир боғлам увада юз сўмликни — тўққиз минг тўққиз юз сўмни маҳкам чангаллаган ҳолатда қотиб қолган эди.\nРукнларЭшқобил Шукур (1961)\n← Аввалги Аввалги Неъмат Арслон. Синов (ҳикоя)\nКейинги → Кейинги: Умарали Норматов: «Энг муҳим муаммо» (2003)


Дунёдаги энг катта ўзбек паловини тайёрлаш жараёнидан фоторепортаж - 8 Сентября 2017 » UZMIR.NET - Скачать свежую музыку и клип бесплатно 2017 продвижение сайта в Яндексе и Google\nДунёдаги энг катта ўзбек паловини тайёрлаш жараёнидан фоторепортаж - 8 Сентября 2017\nБугун, 8 сентябрь куни "O’ZBEGIM" Миллий қадриятлар фестивали доирасида дунёда энг катта ош тайёрланди ва рекорд ўрнатилди. Паловнинг оғирлиги 7 тонна-ю 360 кгни ташкил этди.\nПаловни тайёрлаш учун рекорд миқдордаги масаллиқлардан фойдаланилди. Хусусан, 1 500 кг мол гўшти, 400 кг қўй гўшти, 220 кг думба ва энг асосийси, 1 900 кг гуруч. Улкан қозонга 2 700 кг сабзи, 220 кг пиёз, 440 литр ўсимлик ёғи, 57 кг туз ҳам солинади. Буларнинг барчасига 100 кг нўхат, 190 кг майиз, 5 кг зира, 2 кг янчилган қалампир, 1 кг зарчава ва 350 литр сув қўшилиб, таъми ростланди.\nТаом диаметри 4,2 метр, ҳажми 8000 литр бўлган, Олмалиқ кон-металлургия комбинатида махсус қуйилган қозонда пиширилди. Қозоннинг умумий оғирлиги 7070 кгни, чуқурлиги 1 метрни ташкил этди. Қозон ўчоғи эса деярли 3 тонна бўлди.\nРекордни қайд этиш учун Guinness World Records вакиллари: ҳакам — Ричард Стеннинг (Richard Stenning), тасвирчи — Оливер Грейнджер (Oliver Granger), бошловчи, халқа айлантириш бўйича дунёнинг саккиз карра рекордчиси Марава Вомп (Marawa Wamp) Ўзбекистонга келишди. Уларга 4 нафар гувоҳ ҳамда ДСЭНнинг икки нафар инспекторлари ёрдам беришди.


МУҲТАРАМ САМАРҚАНДИЙЛАРҒА ХОЛИСОНА АРЗ » "Kattaqo'rgon haqiqati" газетаси\nМУҲТАРАМ САМАРҚАНДИЙЛАРҒА ХОЛИСОНА АРЗ\nMadaniyat 08-сен, 11:03 56 0\nАҳли хабаранинг маълумидурким, эски ҳукумат замонида ҳар нимарса амр ва буйруқ ила бўлур эди. Халойиқнинг диний ва миллий ишларини ислоҳи ва ривожи тўғрисинда қилатурғон ҳаракатларға йўл берилмас эди. Ҳеч нимарса ҳукуматдин бежавоб ва изнсиз қилина олмас эди, ҳозирда бўлса, Худойи таоло бизга ҳуррият берди. Диний ва миллий ислоҳот ва тараққийимиз учун ҳаракат ва сайъ этмоқға йўл очуқдир.\nҲурриятнинг учинчи ойиндамиз. Лекин биз самарқандийлар диний ва миллий ишимизни ривож бермоқ учун ҳануз бир иш қила олмагандурмиз. Аҳли жамоат ва ғайрат бир неча ёшлар, аҳли мурувват бир неча мўйсафид ва катталаримиз бир неча кун бир бўлиб, баъзи яхши ишларни бажармоқчи бўлдилар. Ҳатто, уламойи киромдан аксари қўшулмоқчи бўлдилар, билкулли қўшулдилар.\nЁшларнинг очган «исломий қулуби» ҳар кун уламо, савдогар ва аҳли касабадан бир неча дафъа тўлуб бўшолуб эди, ишлар яхши кетар эди, умидлар қавий эди. Ояндамизнинг яхши бўлушини истидолар қилур эдук. Аммо ишлар ва иттифоқлар узоқға сурилмади. Бир неча тажрибасиз ва тез ҳаракат ёшлар, бир-икки нафар нафсониятға ботган ва ўлгунча тузолмайтурғон қишилар қадима иғво ва фасодни ўртаға солдилар, натижада Самарқанд халқи иккиға бўлунди. Балки икки эмас, юзға бўлунуб, халқнинг кўнгли совуб, баъзиларининг сўз ва ҳаракатларидан нафратланиб, тарқалиб кетдилар.\nБукун маънойи ҳақиқийси ила Самарқандда бир жамият йўқ, миллат ва дин ояндаси учун натижалик бир сайъ ва ҳаракатни бошқаратурғон бир жамият йўқдур, ҳозирғача айтур эдукким, бизнинг миллий ҳаракатимизға ҳукумат монеъдур, аммо энди ўзимиз монеъмиз.\nЭй ҳазрати уламо! Эй тужжор, аҳли касаба ва ағниё! Эй, ғайратлик ёшлар! Нифоқ ва бир-бирига душманликни ташлангиз. Худо ҳақи, арвоҳи анбиё ҳурмати ва бу кунларда қорнини тўйғазолмайтургон етим ва бевалар ҳақи бири-бирингиз ила иттифоқ этуб, жамиятлар барпо қилуб, холиқ Худонинг нафъиға, дин ва миллат йўлиға хизмат этингиз. Миллат ва халқ сиздан хизмат ва яхшилик талаб этадур, нафсоният ва ғурур эмас.\nЭй ёшлар! Сиз ҳам бир оз оғир ва хушсўз бўлингиз. Ҳурриятнинг аввалида халойиқ сизга инонди, сизға ўзини ташлади, аммо сизлар тажрибасизлик этиб ва ўз орангизда ихтилоф кўрсатиб, халқнинг ўз борангиздаги хушгумонлигини, афсуским, йўқотдингиз. Мана шул йўқотганингизни қайтариб топмоққа ҳаракат, саъй этингиз. Халқ сизларға майл қилғон эди, сизлар, тўғриси, бажаролмадингиз. Мана шу тажрибасизлигингизни хотирингизға келтирунгиз ва бул ёшларға дарси ибрат бўлсун.\nМуҳтарам ёшлар! Замон сизникидур, қарилар замони ўткан. Сиз киромга бобасират бўлуб, ўн дафъа ўлчаб, бир дафъа кесингиз. Оташинлик ва тезлик ила иш бўлмас. Ал-ажла минаш-шайтон! (Шошилган шайтондандир!) Бу фикрни бошингиздан чиқарингизким, сизнинг ўз бошингизға тараққий қилмоғингиз мушкулдур. Балки, бутун шаҳрингиз ва миллатингиз ила тараққий қилурсиз.\nМан ҳам йигирма йилдан бери ҳаракат этаманким, тараққий пайдо бўлсун, шуни сизлар ҳам билурсизки, ўн ва йигирма нафар ила тараққий бўлмайди ва бўлмас экан. Бинобарин, ўрта ва бир қадар имкони кўпроқ киши майл қилатургон йўл ила тараққий этмоқ керак ва унсиз бошқа чора йўқдир. Муни мен бир неча дафъа сизларға юз ба юз айтганман. Муҳтарам ҳамшаҳарларимдан аксари шундай биладурларки, менинг ҳар сўзумни сизлар қабул қиласиз ва сизнинг ҳар бир ишингиз менинг машваратим ила бўлур. Хайр ундай эмас. Ёшларнинг баъзи бир машварат ва ишлариға шерик бўлсалар ҳам баъзисидан бехабардурман. Аларнинг барча ишлариға мен масъул эмасмаи. Зотан ҳеч ким ҳеч бир кимнинг ҳаракатидан масъул эмасдур.\nАзиз ҳамшаҳарларимға, мўътабар аҳли Ватаним, ҳаммангиз бир бўлуб, халқ ва диннинг ривожи учун бирлашуб, орадаги нафратларни ташлаб, Худонинг берган ҳуррият неъматидан нафъиланмоқ ҳаракатида бўлмоқ керак ва ал-он (токи) бизнинг ҳаракатсизлигимиз биздан ҳурриятни кеткуриб, яна бошқаларга бизни асирлик даражасига тушурур ва юз йиллар ила кейин кетармиз. Бизнинг авлодимиз ҳамда халқи олам бизга раҳмат ўрниға лаънат ўқурлар.\nБу сўзлар тўғри сўзлардур. Ёш ва қарилардан, албатта, мандан ушбу сўзларим учун ранжийдурғонлар бўлур. Аммо начора, тўғрини аймагунча, ишлар тўғриланмас. Олдимизда шаҳар думаси сайлўви, мажлиси маъбусон(?) (учредитулная собрания) сайлўви, мамлакат думаси сайлўви турубдур. Агарда Самарқанд ёш ва қарилари шу ҳолатда турсалар, вой бизнинг ҳолимизға! Халқи олам бизға кулар. Биз янадин бошқаларнинг асири бўлурмизким, бунга тажрибасиз ёшларимиз, тараққийни хоҳламайтургон катталаримиз сабаб бўлурлар ва ҳам бизнинг ишсизлигимиз учун бошқалардан кейин қолишимиз муқаррардур. «Қолу ал ҳақ валу кон маран» — «Тўғрини сўйла аччиқ бўлса-да!»


Тиббиёт » Past Darg'om haqiqati\nБош Сахифа » Облако тегов » Тиббиёт\nМуаллиф: Admin дан 16-11-2017, 10:01, кўрилди: 40\nдейишади бу маскандан қайтаётганлар\n- Қўли эм шифокорлар бахтимизга ҳамиша бор бўлишсин, - дейди Гўзалкент маҳалласилик Хуршид Муродов. - Бундан 14 кун аввал ноқулай ҳаракатим боис, оёғимнинг катта-болдир суяги синди. Бундай оғриқни бошидан кечирганлар жуда яхши билишади. Худога шукур, тегишли муолажалардан сўнг анча соғайиб қолдим. Касалхонада беморлар учун яратилган шарт-шароитлар яхши. Дўхтирларнинг муомаласи ҳам дардга дармон эканини шу ерда билдим.\nДарвоқе, туман тиббиёт бирлашмаси травматология бўлимининг бош врачи Ҳусан Сатторов таъкидлаганидек, "дард билан олишиб келганлар даво топиб миннатдор қайтишади" бу ердан. 25 ўринга мўлжалланган бу шифо масканида куйиш, ит тишлаши ва бошқа ҳодисалар туфайли тан жароҳати олганлар ҳамда суяк касаллиги билан оғриган беморлар даволанади. Улар учун бўлимда барча зарур шарт-шароитлар яратилган. Касаллар уч маҳал парҳез таом, 80 фоиз бепул дори-дармонлар билан таъминланяпти. Ит тишлаши оқибатида жароҳатланганлар эмланади ва 10 кун давомида керакли муолажаларни олишади.\nҲар йили ноябрь ойининг иккинчи якшанбаси мамлакатимизда тиббиёт ходимлари куни сифатида нишонланади.\nМуаллиф: Admin дан 16-11-2017, 09:48, кўрилди: 22\nТуман тиббиёт бирлашмасига қарашли 10 та бўлим, 6 та ҚОП ва 13 та ҚВП, 14 та тез тиббий ёрдам шохобчаси, 8 та умумий амалиёт шифокори уйларида 390 нафар шифокор, 1648 нафар ўрта тиббиёт ходимлари туман аҳолиси саломатлиги йўлида самарали фаолият олиб бормоқда.\nМуаллиф: Admin дан 9-06-2017, 16:45, кўрилди: 229\nхизмати янада яхшиланади\nАҳоли саломатлигини мустаҳкамлаш борасидаги бир қатор меъёрий ҳужжатлар ижроси доирасида туманда ҳам оилавий поликлиника ташкил этилди. Мазкур тиббиёт муассасаларининг моддий-техникалар базасига эътибор, замонавий ускуналар билан жиҳозланишига биринчи галдаги вазифа сифатида қаралмоқда. Жумладан, янги ташкил этилган 6-оилавий поликлиника учун юртимизда ишлаб чиқарилган "Дамас" русумли автомашина ажратилди. "Тез ёрдам" хизмати учун берилган автомашинани топшириш маросимида тиббиёт ходимлари, Арабхона ҳудудидаги жамоатчилик вакиллари иштирок этишди.


Академик Тельман Ражабов вафоти муносабати билан ҳамдардлик\nМатериалшунослик физикаси, илмий асбобсозлик ва микроэлектронлар техникаси соҳасидаги таниқли олим, Ўзбекистон Фанлар академиясининг академиги Тельман Ражабов шу йил 12 августда 85 ёшида вафот этди.\nТ.Ражабов 1935 йил 15 августда Самарқанд шаҳрида туғилди. 1959 йили Н.Бауман номидаги Москва техника университетини тугатиб, кейинчалик мазкур университет аспирантурасида таҳсил олди. 1966 йили номзодлик, 1980 йили докторлик диссертациясини ҳимоя қилди. Илм-фан соҳасидаги кўп йиллик хизматлари учун 1995 йилда Ўзбекистон Республикаси Фанлар академиясининг ҳақиқий аъзоси этиб сайланди.\nЎз меҳнат фаолиятини 1959 йилда Фанлар академияси Физика-техника институтида кичик илмий ходим сифатида бошлаган истеъдодли олим қарийб 60 йиллик илмий-педагогик фаолияти давомида Фанлар академияси Электроника институти лаборатория мудири, Марказий илмий асбобсозлик конструкторлик ва технологик бюроси директори, Тошкент электротехника алоқаси институти ректори, Марказий Осиё телекоммуникация ўқув маркази директори, Тошкент электротехника алоқаси институтининг кафедра мудири лавозимларида самарали меҳнат қилиб, Ўзбекистонда илм-фан ва таълим соҳаларини ривожлантириш ҳамда юқори малакали илмий-педагог кадрлар тайёрлашга муносиб ҳисса қўшди.\nТельман Ражабов мамлакатимизда физикавий материалшунослик ва микроэлектроникани илмий асбобсозликда қўллаш илмий йўналишининг асосчиси сифатида танилди. Ушбу соҳанинг долзарб илмий ва амалий масалаларига бағишланган кўплаб мақола ва тадқиқотлари, монография ва рисолалари юртимиз ва чет эл илмий жамоатчилигининг эътирофига сазовор бўлди.\nАкадемик Т.Ражабовнинг мамлакатимиз илм-фанини ривожлантириш борасидаги хизматлари давлатимиз томонидан муносиб тақдирланди. У “Меҳнат шуҳрати” ордени билан мукофотланган эди.\nТаниқли олим, меҳрибон устоз, камтарин инсон Тельман Ражабовнинг ёрқин хотираси қалбларимизда ҳамиша сақланиб қолади.


Volvoни Хитой сотиб олмоқда\n15 апрел 2021, Тошкент вақти: 16:42\nШвециянинг Volvo автомобилсизлик ширкатини Хитойнинг Geely холдинги сотиб олмоқда.\nБу ҳақда ҳар иккала компания вакиллари ҳамда Volvoнинг ҳозирги соҳиби – Американинг Ford ширкати вакиллари Гетеборг шаҳрида ўтказилган матбуот анжуманида эълон қилдилар.\nVolvoни хитойлар 1 миллиард 800 миллион долларга сотиб олмоқда.\nАйтилишича, мазкур харид Хитойнинг автомобилсозлик соҳасида чет элда ётқизаётган энг йирик сармоясидир.\nVolvoнинг янги соҳиби Швеция ва Бельгиядаги заводларда ишлаб чиқаришни сақлаб қолади ҳамда Хитойда ҳам янги завод қуриш имкониятларини кўриб чиқади.


БАҲОРГИ ДАЛА ИШЛАРИГА ТАЙЁРГАРЛИК КЎРИШ ВА МАВЖУД ҚИШЛОҚ ХЎЖАЛИГИ ТЕХНИКАЛАРИНИ ТАЪМИРЛАШ ИШЛАРИГА БАҒИШЛАНГАН КЎРГАЗМАЛИ ЎҚУВ СЕМИНАРИ ТАШКИЛ ЭТИЛДИ. » Зарбдор тумани ҳокимлиги расмий сайти\nЗарбдор тумани ҳокимлиги » Янгиликлар » БАҲОРГИ ДАЛА ИШЛАРИГА ТАЙЁРГАРЛИК КЎРИШ ВА МАВЖУД ҚИШЛОҚ ХЎЖАЛИГИ ТЕХНИКАЛАРИНИ ТАЪМИРЛАШ ИШЛАРИГА БАҒИШЛАНГАН КЎРГАЗМАЛИ ЎҚУВ СЕМИНАРИ ТАШКИЛ ЭТИЛДИ.\nБАҲОРГИ ДАЛА ИШЛАРИГА ТАЙЁРГАРЛИК КЎРИШ ВА МАВЖУД ҚИШЛОҚ ХЎЖАЛИГИ ТЕХНИКАЛАРИНИ ТАЪМИРЛАШ ИШЛАРИГА БАҒИШЛАНГАН КЎРГАЗМАЛИ ЎҚУВ СЕМИНАРИ ТАШКИЛ ЭТИЛДИ.\n28 январь 2022 йил\nЗарбдор туманида баҳорги дала ишларида қатнашадиган қишлоқ хўжалиги техникаларини техник соз ҳолатга келтириш ишлари жадаллик билан олиб борилмоқда.\nЖумладан, баҳорги дала ишларига тайёргарлик кўриш ва мавжуд қишлоқ хўжалиги техникаларини таъмирлаш ишларига бағишланган кўргазмали ўқув семинари ташкил этилди.\nЎтказилган семинарда Ўзбекистон Республикаси Вазирлар Маҳкамаси ҳузуридаги агросаноат мажмуи устидан назорат қилиш инспекцияси вилоят бошқармаси ва туман бўлими инспекторлари, фермерлар, шунингдек, соҳага оид бошқа корхона ва ташкилот вакиллари иштирок этди.\nТехника-фермерга қўш қанот деганларидек, кўргазмали семинарда дастлаб мутахассислар томонидан шай ҳолатга келтирилган чопиқ тракторлари, культиваторлар, чигит экиш сеялкалари ва бошқа қишлоқ хўжалиги техникаларининг қай даражада сифатли таъмирдан чиқарилганлиги кўздан кечирилди. Бунда эски эҳтиёт қисмларининг янгисига алмаштирилганлиги, носоз ҳолатга келган деталлардаги камчиликлар бартараф этилгани, техникаларнинг юз қисмида бўёқлаш ишларининг амалга оширилгани кабиларга эътибор қаратилди.\nШунингдек, ўқув семинарида қишлоқ хўжалиги техникаларининг сифатли таъмири қандай бўлиши ва уни қабул қилиб олишда эътибор қаратиладиган жиҳатларга ҳам тўхталиб ўтилди.\nМисол учун сифатли таъмирланган тракторлар детал ва узелларнинг созлик даражасига кўра қабул қилиб олинади. Яъни, ёнилғи, мой ва бошқа суюқликлар томчиламайдиган, детал, узел ва агрегатлар пухта маҳкамланган, ўлчов, ёритиш ва электрон асбоблар яроқли, капот, ойна ва кабина эшиклари шикастланмаган, мажбурий жойлар ёғланган бўлиши лозим.\nМутахассисларнинг таъкидлашича, аксарият ҳолларда тишли бороналарда тишлар маҳкамланадиган планкалар ва борона секцияларини бир-бири билан улайдиган илгакларнинг эгилиши ва буралиши, тишларнинг ўтмасланиши, ейилиши ва эгилиши каби нуқсонлар учрайди. Таъмирланган тишлар бир хил узунликда бўлиши ҳамда ўткир учининг қалинлиги 2 мм. дан ошмаслиги лозим. Янги тишнинг узунлиги 16 сантиметр бўлади. Борона планкалари ва тишларининг эгиклиги 3 мм. дан ошмаслиги зарур. Тишлар планкага гайка ва шайбалар ёрдамида маҳкамланган бўлиши ҳамда улардаги резьбаларнинг 2–4 ўрами гайка юзасидан ташқарига чиқиб туриши керак. Шунингдек, тишлар планкаларга қирраси ва ўткир томони билан ҳаракат йўналишига қараб турадиган қилиб ўрнатилиши даркор.\nШунга кўра, туманда ҳар бир қишлоқ хўжалиги техникаси таъмир шартларини тўлиқ бажарганлиги бўйича қабул қилиб олинмоқда. Зарур ҳолларда, таъмирга оид керакли тавсия ва маслаҳатлар берилмоқда.\nБугунги кунга қадар ҳудудда ғалла ўриш комбайнларидан ташқари барча техникалар мавсумга тахт ҳолатга келтирилмоқда. Мавсумга тайёр ҳолатга келтирилган техникаларга эса Инспекциянинг туман бўлими томонидан техник кўрикдан ўтказилганлиб, сертификатлаш ишлари олиб борилмоқда.\nУшбу семинарда "Миллий оқ олтин" МЧЖ биолаорияси ҳам "Зарбдор парранда" МЧЖ фаолияти ҳам семинар иштирокчиларида катта қизиқиш уйғотди.\nЗарбдор туманида Қишлоқ хўжалиги, мелиорация ва йўл қурилиш техникаларини бошқарувчи тракторчи–машинистларни тайёрлаш ва қайта тайёрлаш бўйича ўқув курслари ташкил этилмоқда


Cайловлар арафасида “Адолат” СДПдан ребрендинг | "Адолат" СДП\nCайловлар арафасида “Адолат” СДПдан ребрендинг\nМамлакатимиз муҳим сиёсий жараён – сайловлар арафасида турибди. Жорий йилнинг 22 декабрь куни бўлиб ўтилиши кутилаётган сайловлар янгича руҳ, янгича шароитда ўтиши кутилмоқда. Ушбу жараёнларга Ўзбекистон “Адолат” социал-демократик партияси янгиланишлар билан кириб бориш ниятида ребрендинг амалга оширди. Яъни ўзининг асосий тимсоли байроғини ўзгартирди.\nЯнгиланган байроқ Ўзбекистон “Адолат” социал-демократик партиясининг сайловлардаги ғоя ва мақсадини тўлиқ очиб берилган. Унда 2 хил ранг ишлатилган – алвон ва оқ.\nАлвон ранг – дунё бўйича социал-демократиянинг рамзи. Оқ ранг эса бирдамликни ифодалайди.\nБайроқнинг оқ фонида тасвирланган алвон атиргул партиянинг социал-демократик йўналишдаги сиёсий партия эканлигини кўрсатиб, софлик, гўзаллик, адолат ва фаровонлик рамзини акс эттиради.\nҲудудлар бўйлаб ўтказилаётган тадбирларда янги байроқ аҳолининг эътиборини тортмоқда. Хусусан, митинглар, сайллар ва тарғибот акцияларида баланд кўтарилган “Адолат” байроғи иштирокчиларни руҳлантирмоқда.


"Барселона" ва "Атлетико" норасмий келишувга эришди. Унга кўра "Барса" Мадрид клубига 15 миллион евро ўтказиб беради / CHAMPIONAT.asia\n22:28АПЛ. "Лестер" – "Бёрнли". Таркиблар маълум 0 22:25"Шаҳр Ходро" устози Муҳаммад Навази: "Ал Ҳилол" буюк клуб эканлигини бугун исботлади" 2 22:22«Ливерпуль» «Стэмфорд Бриж»да «Челси»ни мағлуб этди 130 22:17ОЧЛ-2020. "Шаҳр Ходро" - "Ал-Ҳилол" 0:0 1 22:16ПСЖ Деле Алли трансфери бўйича музокараларни бошлади 0 21:55ОЧЛ. “Ал-Ҳилол” “Шаҳр Ходро” билан дуранг ўйнади ва муддатидан олдин кейинги босқичга чиқди (+жадвал) 14 21:45ОЧЛ. "Шабаб Ал Аҳли" - "Пахтакор". Асосий таркиблар маълум 36 21:40"Навбаҳор" - "Андижон" учрашувидаги хавфли вазиятларни томоша қилинг 5 21:36Анвар Бердиев: "Мураббий сифатида барча айбни ўз зиммамга оламан" 1 21:35Агент Жалолиддинов билан боғлиқ ҳолатга изоҳ берди 12 21:32Алишер Шоғуломов: "Пуришкиндан кўра ёшларга имконият беришни маъқул кўрдик" 1 21:28"Бухоро" - "Локомотив" учрашувида урилган голлар ва хавфли вазиятларни томоша қилинг 0 21:16Olamsport: Шоҳжаҳон Эргашевнинг эртанги жанги бекор қилинди, Хамзат бир ойда учта жанг ўтказиши мумкин 0 21:07"Навбаҳор"нинг ғалабасиз серияси 7та ўйинга етди, жамоа охирги 4 ўйинда 1та гол урди 33 21:05Беларусь чемпионати. “Шахтёр” (Солигорск) мағлубиятга учради ва пешқадамликни БАТЭга топширди (+жадвал) 2\n"Барселона" ва "Атлетико" норасмий келишувга эришди. Унга кўра "Барса" Мадрид клубига 15 миллион евро ўтказиб беради\n"Барселона" ва "Атлетико" клублари Антуан Гризманн иши бўйича келишувга эришишди.\nКаталония клуби француз футболчиси билан эрта музокаралар бошлагани учун "Атлетико"га 15 миллион евро тўлашга рози бўлди.\nБунинг эвазига "Атлетико" Гризманнинг "Барселона" билан ёзишмаларини оммага ошкор қилмайди. Таъкидлаб ўтиш керакки, "Барселона" шунингдек бир йўла "Атлетико"нинг 5 ўйинчисини сотиб олиш имкониятига эга бўлди, шу жумладан Хосе Мария Хименес ва Сауль Ньигесларни ҳам.\nАммо, "Барселона" ўйинчини сотиб олиш ҳуқуқига эга бўлиш учун 3та нарса талаб қилинади: ўйинчининг "Атлетико"дан кетиш истаги, мадридликларни қаноатлантирадиган маблағ ва уларнинг футболчини сотиш истаги.\nБундан ташқари, икки клуб ҳам тўланган маблағ Гризманн ишига алоқаси йўқлигини таъкидлашмоқда. Лекин бу норасмий келишув бўлганлигини инобатга олсак, бу маблағлар ёзишмаларни ошкор қилмаслик сабаб "матрасчилар"га ўтказиб берилмоқда.\nЭслатиб ўтамиз, Гризманн ёзда "Атлетико"дан "Барселона" 120 миллион евро эвазига ўтди.


Samsung Galaxy Note10+ билан танишамиз: дизайн ва корпус - Terabayt.Uz\nSamsung Galaxy Note10+ билан танишамиз: дизайн ва корпус\n1. Умумий маълумот ва қадоқ таркиби;\n2. Дизайн ва корпус;\n3. Лаборатория синовлари;\n4. Синтетик тестлар ва ишлаши;\n5. Камера сифати, интерфейси;\n6. Муқобиллар, афзаллик ва камчиликлари.\nКутилганидек, Samsung ўзининг Galaxy Note10+ ида юқори сифатли материалларни аямаган, корпус эса мукаммал даражада. Ҳар доимгидек, смартфон сифат борасида мақтана олади. Одатдагидек, унинг олд ва орқа томонида қайрлима шиша ўрнатилган, уларни бирлаштириб туриш учун эса метал ҳошиядан фойдаланилган. Gorilla Glass'нинг версияси ҳақида расмий маълумот мавжуд бўлмаса ҳам, қаҳрамонимизга энг сўнгги Gorilla Glass 6 ўрнатилган, деб иккиланмасдан айтишимиз мумкин. Note 9, S10+ ва Note10+ ларни ёнма-ён қўйсангиз, орқа панелда катта фарқ борлигини кўришингиз мумкин. Galaxy S10+ ва Note оиласининг олдинги вакиллари қўлга бироз қаттиқ ва "зичроқ" туюлса, Note10+ нинг орқа томони премиум маҳсулотларники каби эмас. Буни тушунтириш қийин ва мантиқсиз, сабаби Note10+ юқоридаги ҳар икки смартфондан кўра каттароқ ҳажмли аккумуляторга эга ва айни дамда ҳажман ингичкароқ, шунинг учун, назарий жиҳатдан, у зичроқ бўлиши керак эди.\nСмартфон тўртта асосий ва Aura Glow деб номланган рангларда ишлаб чиқарилади. Aura Glow'ни содда қилиб тушунтирсак, худди CD дискнинг орқа томонига ўхшайди. Бу ҳар кимга ёқса керак; рангнинг жилоланиб, ўзгариб туриши, айниқса, кўзга ташланади. Бу рангнинг яна Aura White, Aura Black ва Aura Blue ички талқинлари ҳам бор. Лекин шиша-сендвич дизайни сабаб, Note10+ қўлдан сирпаниб кетаверади. Samsung бу камчиликни яхшироқ эргонимка билан тўғрилашга уринган. Ҳар икки шиша панель ҳам етарлича даражада қайрилган бўлса, ён томон ҳошияси ўта ингичка бўлиб қолган. У шунчалик ингичкалигидан дизайнерлар қувват ва овоз бошқаруви тугмалари ўрнатилган қисмда уни сал қалинроқ қилишига тўғри келган. Қурилманинг дизайни, албатта, ҳар кимга бирдек ёқмайди, сабаби смартфон анчайин катта. OnePlus 7 Pro ва Galaxy Note9 каби телефонларнинг ҳошияси қалинроқ бўлгани учун уларни ишлатиш осонроқ, сирпаниб қўлдан тушиб кетиши ҳақида хавотирланмаса ҳам бўлади.\nҚаҳрамонимизнинг яна бир эътиборли жиҳати унинг вазнидир. 6.8 дюймли, 4 300 мА/соат аккумуляторли қурилма учун Galaxy Note10+ анчайин енгил бўлиб, вазн корпус бўйлаб тенг тақсимланган. Samsung'нинг флагмани 196 грамм бўлса, OnePlus 7 Pro нақ 206 грамм тош босади. Номаълум сабабларга кўра, иккала гаджетнинг вазни ўртасида сезиларли фарқ бор.\nЛекин тан олиш керак, Note10+ ни битта қўлда бошқариш осон эмас, бу борада дисплейнинг ўта узун 19:9 нисбати ҳам иш бермайди. Дисплейнинг энг юқори қисмини чертиш учун қўшимча ҳаракат талаб қилинса, қуйи қисмдаги ингичка ром (чиройли кўринса-да), ишорали ҳаракатларни амалга оширишни янада қийинлаштиради. Қисқача қилиб айтгамда, бармоғингизни кўп ҳарактлантиришингизга тўғри келади. Лекин барибир олд панель деярли тўлиқлигича экран билан қоплангани чиройли кўринишини рад этиб бўлмайди.\nМана тирқиш камерага ҳам навбат етиб келди. Note10+ нинг селфи камераси S10 сериясидагидан кўра кичикроқ. Юқориги ҳошия ва камера ўртасида кичик жой бор, бироқ у ерга иконкалар ёки интерактив UI элементларини сиғдириб бўлмайди.\nS10'ларнинг камерасидан фарқли Note10+ нинг селфи камераси ён томонидаги иконкаларга ҳалал бермайди. Тирқиш қанчалик чиройли ёки хунук кўриниши ҳамда ундан умумий фойдалана олиш имкониятлари ҳақида тавсифимизнинг Тизим бўлимида тўхталиб ўтамиз.\nТирқишни ҳисобга олмаганда, экранга гап йўқ. Ҳошиялар деярли йўқдек гўё. Пастки томон ҳошияси, айниқса, ўта ингичка бўлиб, ҳозирги смартфонларнинг ҳеч қайсисида бунчалик ингичка бўлмаса керак. iPhone XS Max'нинг ҳам пастки ҳошияси ўта ингичка, лекин Note10+ дан ундан ҳам ингичкароқ (тахминан, 1 мм ингичка). Юқори томон ҳошиясига эса карнай ва одатий яқинлик датчиги жойланган. Атроф ёруғлиги датчиги эса экран остига кўчган.\nОрқа панель шишаси олд томонники билан шакл ва қайрилиши жиҳатидан бир хил. Ён томондан қаралганда ажойиб симметрияни кўриш мумкин. Аммо қурилманинг сирпанчиқ бўлиб қолганига ҳам айнан мана шу орқа панель сабабчи эканлигини ёки бармоқ изи панель юзасида доғ қолдиришини айтмасак, тавсифимиз холис бўлмайди. Энди камерага эътибор қаратайлик. Камера модулини 7.9 миллиметрлик корпусга унчалик ҳам бўрттириб чиқармасдан жойлагани учун Samsung'га тасанно айтса бўлади.\nҚуйи томонга назар ташласак. USB-C коннектори ва S-Pen уяси ўртасида карнай жойлашган. Асосий микрофон ҳам шу ерда жойлашган. Шовқинни камайтирувчи иккинчи микрофон эса юқорида жойлашган — microSd ва SIM карта уясига қўшни. Ҳозирда мавжуд аксарият смартфонлардан фарқли ўлароқ, Note10+ нинг ўнг томонида ҳеч қандай тугмача, умуман, ҳеч нарса йўқ. Чап томонда эса қувват ва овоз назорати тугмалари жойланган. Бу ечим ўзига хос бўлиши мумкин, лекин идеал эмас.\nNote 8/Note 9'лардан фарқли равишда Note10+ да Bixby тугмаси ўрнида қувват тугмаси жойлашган. Лекин бу муаммо эмас. Тўғри, барча тугмаларнинг чап томондалиги чапақайлар учун қулай бўлиши мумкин, лекин смартфондан ўнг қўлда фойдаланувчилар кўрсаткич ёки ўртанча бармоқдан фойдаланишига тўғри келади. Бу ҳам етмагандек, тугмалар жойлашуви сабаб скриншот олиш ҳам бошоғриғи бўлади.\nВа ниҳоят, S-Pen ҳақида икки оғиз сўз. Бир марта боссангиз, ручка уясидан чиқади. S-Pen жуда ингичка қилиб ишланган бўлиб, Aura Glow рангдаги смартфонники айниқса чиройли кўринади. Бу олдинги S-Pen'лардан бошқачароқ; яхши ёки ёмон эмас, шунчаки бошқача. Умумий қилиб айтганда, Galaxy Note10+ да, албатта, бироз камчиликлар бор. Бу камчиликлар қаторига қувват тугмасини ёки сирпанчиқ орқа панелни мисол қилиб келтиришимиз мумкин.\nБу кичик камчиликларни инобатга олмаганда, Note10+ ни мукаммал дизайнли қурилма деб аташ мумкин. Унда IP68 ҳам бор бўлиб, олдинги Note'лар ва керак бўлса, рақибларидан ҳам анчайин такомиллашган.\nКейинги бўлим: Лаборатория синовлари\nTerashop.uz (Note10) 9 480 000 сўм Сотиб олиш\nТезкор қувватлаш технологияси\nЎзига хос S Pen\nЖонли видеода боке эффекти яхши эмас\nКамера бозордаги энг яхшиси эмас\nТераТаққос: Redmi Note 8 Pro’нинг глобал ва Ҳиндистон версиялари – фарқлари ва нархлари билан танишинг! (видео)


Сузувчиларимиз Параосиё ўйинларида иккита олтин медални қўлга киритди\n12 декабрь, 2017, 00:39 1070\nБААнинг Дубай шаҳрида спортнинг енгил атлетика, сузиш ва пауэрлифтинг турлари бўйича ёшлар ўртасида Параосиё ўйинлари ўтказилмоқда.\nМусобақанинг сузиш баҳсларида Ўзбекистон терма жамоаси аъзолари иккита олтин медални қўлга киритди. 100 метрга баттерфляй усулда сузган Муҳаммад Аблураимов шоҳсупанинг энг юқори поғонасига кўтарилган бўлса, ушбу масофага чалқанча сузиш баҳсларида Акбар Янгибоев барча рақибларини ортда қолдирди.\nМаълумот учун: Параосиё ўйинларида 30та давлатдан 800га яқин спортчилар 7та паралимпия спорт турлари бўйича бахс олиб бормоқда. Ўзбекистон миллий паралимпия терма жамоаси ушбу мусобақада 17 нафар паралимпиячилар билан Ватанимиз шарафини химоя қилмоқда.


Тўйларимиз оғриқли нуқтамизга айланмасин\nЯнгича урфларнинг пайдо бўлиши кўпчиликни ҳайратга солмоқда ва нафратлантирмоқда. Аввалги тўйларимиз жуда шинам, ажойиб ўтиб юрган эди. Аммо кейинги пайтларда беъмани кўринишлар, ўзбекка ва ислом урфига зид бўлган қилиқлар тез-тез учрамоқда. Бу кўринишлар қандай пайдо бўлмоқда ёки қаердан келмоқда?\nТўйлар ҳақида ОАВда қатор мақолалар ёзилмоқда, фикр-мулоҳазалар билдирилмоқда. Лекин шунга қарамай бачкана, беъмани кўринишлар, чунончи, ўзбек тўйларида – куёв сотди, йигит улфатларига белбоғ боғлаш, 200та рўмолча бериш (битта кам бўлса олмайди), 100та тухумни пишириб, ичимликлар бериш давом этмоқда. Базм оқшомида куёв жўранинг 16та мусиқага ўйнаши, келин-куёвга шампан ичириш, булар етмаганидай, энди чироқни қоронғилатиб, келиннинг қайнота билан, куёв йигитнинг қайнона билан вальс тушишига нима дейсиз? Бу одат қаердан келди? Вальс тушаётган қайнота, қайнона қаёққа қараяпти? Наҳотки улар мусулмончиликни унутган бўлса? Бунинг оқибати нима бўлади? Ўзга миллат вакиллари ўз урф-одатларини сақлаб, қадрлаб келишмоқда. Ҳеч қандай ўзгариш, бемаъни бачкана одатларни урфга киритмаяпти. Фақат бизнинг орамизда янгича кўринишлар пайдо бўлмоқда. Ёки ривожланишда бошқа мамлакатдан ўзиб кетдикми? Ахир булар урф-одатларимиз, ўтмишимиз, тарихимизга, ота-бобомизга ҳурматсизлик ҳисобланади.\nБу тўқликка шўхликми ёки фарзанднинг ота-онасига ўз ҳукмини ўтказишими? Кўп йиллардан буён келаётган урф-одатларимизни оёқ ости қилиш, ўзга эллар урфини қабуллашини билолмай ҳайрон ҳасратдамиз. Бунга асосий сабабчи ўзимиз – ота-оналаримиз. Фарзандимизнинг бемаъни талабларини сўзсиз бажарамиз, тутуриқсиз ишларига кўз юмамиз. Оқибатда улар кўнглига келганини қилади. "Қўявер, ҳаётда бир марта уйланади", деб эркалатиб, тантиқ қилиб қўйганмиз. Бир мақолада ўқидим: куёв йигит жўралари, келин дугоналари билан тўй куни тоққа чиқишибди. У ҳам етмаганидек, тош юклайдиган трактор(погрузчик) чўмичига ўтириб, қишлоқни айланишибди. Хўш, келин-куёв бахтли бўлиб кетишадими? Бу урфимизга зидку. Ҳар қандай тўй-маърака маълум қоидалар доирасида бўлиши керак-ку. Ота-оналар кўра-била туриб, уларнинг бу ҳаракатларини тўхтатишмаяпти. Бу лоқайдлик оқибати нима бўлишини тушунишмаяпти, шекилли.\nҲурматли ота-оналар, кўзимизни каттароқ очайлик! Ёшлар билан вальс тушиш ўрнига уларга ўзбекона урф бўйича тарбия берайлик, мусулмончиликдан четга чиқиб кетмайлик. Бу бемаъни одат – калтафаҳмликдан бошқа нарса эмас.\nЧегарани билмасак, жарликка тушиб кетишимиз тайин. Ўзимиз ортимиздан келаётган фарзандларимизга ўрнак бўладиган камтарин, ихчам, файзли тўйлар қилиш ўрнига бачкана қилиқлар билан тўй ўтказаяпмиз. Бунга бизни ким мажбур қилаяпти? Тарихини, урф-одатини билмаган миллат ўзлигини йўқотиши мумкин. Ана шу нарсадан сақланишимиз керак, азизлар!\nАбдужаббор АҲМЕДОВ, жамоатчи мухбир, 2018-07-31, 14:44 169


00:31 / 18.01.2018 | Obidjon | 3259\nАссалому алайкум! Ҳурматли устозлар, сизлар сабабли кўп нарсани ўргандим. Бунинг учун аввало раҳмат. Бир савол мeни анчадан бeри қийнайди, бир кишининг тоғаси ўзининг отаси, опа-сингилларини анча дилини оғритган, отаси вафот этгунча 3 йил умуман олдига кирмаган, касал бўлиб ётиб қолганда ҳам қўшни бўлишсада опа-сингиллари билан уришгани уришган экан. Ҳаттоки базиларига қўл ҳам кўтарган. Шунча ишидан сўнг улар билан алоқани узиши жоизми? Онаси эса бунга қарши, нима бўлса ҳам жигарим, ундай қилма дeяётган экан. Тоғасини болаларидан ёмонлик кўрмаган, улар билан алоқалари яхши экан. Қариндошлар билан алоқани узиш яхши эмаслигини биларкан, лeкин қилган ишларини эслаб нафратланиб кeтаркан. Ўзи шу ҳолатда қариндошлар билан алоқни узишга рухсат бормикин деб сўраётган эди. Аслида тоғасини қилган ишлари бундандан ёмон экан, лекин «қоғозга» ўраб айтибди. Аҳвол бунданда чатоқ экан. Жавобингиз учун раҳмат.\n«Набий соллаллоҳу алайҳи васаллам:«Кимни ризқининг кенгайтирилиши ва ажалининг ортга сурилиши масрур қилса, қариндошларига силаи раҳм қилсин», дедилар».\nШарҳ: Бу дунёда яшаб турган ҳар бир одам боласи ризқининг кенгайтирилиши ва ажалининг ортга сурилишини орзу қилиб яшайди. Бу икки нарсадан насибадор бўлиш учун елиб-югуради ва саъй-ҳаракат қилади. Бу йўлда ҳар қандай қийинчиликларга ҳам дош беради. Бу ҳадисга амал қилган одам эса ўзига вожиб бўлган амални бажариб, зиммасидаги вазифани адо этади ва бир йўла ризқи ҳам кенгайтирилади, ажали ҳам ортга сурилади. Аллоҳ таоло силаи раҳм қилган, қариндош-уруғларига яхшилик қилган, ёрдам берган, хайр-эҳсон қилган одамнинг ризқини кенгайтириб қўяр экан, бойлигини зиёда қилиб қўяр экан. Четдан қараганда, силаи раҳм қилинса, қариндошига ёрдам берса, моли ёки пули камайиб қолгандек кўринади. Лекин Аллоҳ таоло бунинг эвазига унинг молини кўпайтириб берар экан ҳамда у банданинг яхшилик билан эсланиб юришини таъминлар экан. Ушбу ҳадисдан олинадиган фойдалар: 1. Силаи раҳм жуда ҳам зарур иш экани. 2. Силаи раҳм ризқнинг кенг бўлишига сабаб бўлиши. 3. Силаи раҳм эгасининг ажали ортга сурилишига сабаб бўлиши. Силаи раҳм қанчалик аҳамиятга эга амал эканини ушбу ҳадиси шарифдан билиб олсак бўлади.\nوَلِلْبُخَارِيِّ وَأَبِي دَاوُدَ وَالتِّرْمِذِيَّ: لَيْسَ الْوَاصِلُ بِالْمُكَافِئِ وَلَكِنِ الْوَاصِلُ الَّذِي إِذَا قُطِعَتْ رَحِمُهُ وَصَلَهَا\nШарҳ: «Фалончи менга яхшилик қилган эди, мен ҳам унга яхшилигини қайтариб қўйишим керак» деган маънода иш қилган одам силаи раҳм қилувчи ҳисобланмас экан. Ҳақиқий силаи раҳм қилувчи қариндошлик алоқасини узиб қўйганга яхшилик қилувчи шахс экан. Пайғамбар соллаллоҳу алайҳи васаллам бу ҳақда ўзларининг бошқа бир ҳадиси шарифларида: «Уч нарса Аллоҳнинг наздида карамли ахлоқдандир: сенга зулм қилганни авф қилмоғинг, сени маҳрум қилганга ато бермоғинг ва сен билан алоқани узган билан алоқа боғламоғинг», деганлар. Бас, биз билан алоқани узган қариндошлар билан алоқани яхшилашга ҳаракат қилайлик.\nوَعَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ الرَّحِمَ شَجْنَةٌ مِنَ الرَّحْمَنِ، فَقَالَ اللهُ: مَنْ وَصَلَكِ وَصَلْتُهُ وَمَنْ قَطَعَكِ قَطَعْتُهُ. رَوَاهُ الْبُخَارِيُّ وَالتِّرْمِذِيُّ\n«Набий соллаллоҳу алайҳи васаллам: «Раҳм Роҳмандан олингандир. Бас, Аллоҳ «Ким сени боғласа, Мен ҳам боғлайман. Ким сени узса, Мен ҳам уни узаман», деди», дедилар».\nШарҳ: Силаи раҳмдаги «раҳм» сўзи Аллоҳ таолонинг исмларидан бири бўлмиш Роҳман исмидан олинган. Шунинг учун Аллоҳ таоло силаи раҳм қилган киши билан алоқа қилади ва силаи раҳмни кесган кишидан алоқани кесади. Бу маънони тўлиқ тушуниб етмоғимиз ва унга алоҳида эътибор билан муносабатда бўлишимиз лозим. ("Ҳадис ва Ҳаёт" китобидан). Валлоҳу аълам!


Ливан пойтахтидаги кучли портлаш қурбонлари сони 78 нафарга етди - UzNews.uz\nҲозирча портлашга 2750 тонна аммиак селитраси сабаб бўлгани айтилмоқда.\nКеча, Ливан пойтахти Байрутда юз берган кучли портлаш оқибатида камида 78 нафар қурбон бўлган, 4 минг нафар одам жароҳат олган. Бу ҳақда мамлакат президенти Мишел Аун иштирокида ўтказилган фавқулодда йиғилиш пайти маълум қилинган.\nСодир бўлган портлаш пойтахт атрофидаги манзилларга ҳам таъсир қилгани айтилмоқда. Портлаш сабаби бўйича якуний қарорга келинмаган. Аммо расмийлар бунга 6 йилдан бери портда сақланиб келинган 2750 тонна аммиак селитраси сабаб бўлганини таъкидлашмоқда.\nМамлакат Бош вазири Ҳасан Диаб эса ТВда чиқиш қилиб, “Бугун юз берганларни ҳисобдан чиқариб бўлмайди. Фожиа сабабчилари ҳали бунинг бадалини тўлашади” деган.